Алиназар Эгамназаров. Тўхтасин Жалолов ҳаётидан лавҳалар (1996) — www.ziyouz.uz\nБош саҳифа МатбуотМустақиллик матбуотиАлиназар Эгамназаров. Тўхтасин Жалолов ҳаётидан лавҳалар (1996)\nАлиназар Эгамназаров. Тўхтасин Жалолов ҳаётидан лавҳалар (1996)\nЧоп этилган 03.04.2019 31.03.2019 МуаллифZiyouz.uz\nОРТИҚОЙНИНГ ҚУТЛУҒ ҚАДАМИ\nОртиқойни 1952 йилнинг баҳорида қамоқдан озод қилишганида ёнида бир тийин ҳам пули йўқ эди. Шунда йўлкира топиш илинжида Магадандаги ётоқхоналардан бирига вахтёр бўлиб ишга кирди.\nОрадан бир ярим-икки ойча фурсат ўтгач, лагерда «бирга бўлган дугонаси Галина қамоқдан озод бўлди. Шунда Галинани Магаданнинг Забережний деган мавзеида яшайдиган дугоналарининг квартирасида кутиб оладиган бўлишди. Ортиқой латиш Вера деган дугонаси билан Забережнийга бораётиб, ул-бул олиш учун йўлдаги озиқ-овқат дўконига кирди. Шунда дўконда баланд бўйли, қадди-қомати келишган, фарғоналик эканлиги шундоққина билиниб турган кишини учратди. Унинг салобатидан бир оз саросимага тушиб, салом берди:\n— Ассалому алайкум!\n— Ваалайкум ассалом! — нотаниш кишининг юзига табассум югурди. — Ҳамюртимни кўрганимдан мамнунман. Мумкин бўлса танишайлик… Мени Тўхтасин Жалолов дейдилар. Марғилонда туғилганман, Шаҳрихонда ўсганман. Адабиётшунос олимман. Озодликдаги охирги фаолиятим «Қизил Ўзбекистон» газетаси таҳририятида бўлган. Ҳозир ўн йиллик қамоқ муддатини тугаллаб, бу ердан бир ярим чақирим наридаги ўтин омборида қоровул бўлиб ишлаяпман.\nОртиқой ҳам ҳамюрти билан учрашганлигидан хурсанд эканлигини таъкидлаб, ўзининг Бўстонлиқ тумани Хўжакент қишлоғида туғилиб-ўсганини, олти йиллик қамоқ муддатини тугаллаб, Магадандаги ётоқхоналардан бирида вахтёр бўлиб ишлаётганлигини айтди.\n— Ҳозир қаёққа боряпсизлар? — деди Тўхтасин ака.\n— Бугун бир дугонамиз қамоқдан озод бўлади. Ўшани кутиб олиш учун Забережнийдаги тенг-тўшларимизникига боряпмиз.\nОртиқой Тўхтасин ака билан илиқ хайрлашиб, Вера иккиси кетди. Забережнийдаги дугоналариникида оқшомгача ўтиришди. Бир маҳал қайтмоқчи бўлиб ташқарига чиқишса, дарвоза олдида Тўхтасин ака турибди. У Ортиқойни кулбасига таклиф этди.\n— Сиз учун атайлаб дастурхон тайёрладим, ҳамюрт эканмиз, озгина суҳбатлашгим бор.\nИлтимосни рад қилишнинг ҳеч иложи бўлмади. Ортиқой Тўхтасин аканинг уйига боришга рози бўлди.\nКейин маълум бўлишича, Ортиқой дугонаси билан магазиндан чиққанида Тўхтасин ака уларнинг ортларидан кузатган ва қайси эшикка киришганини билган эканлар. Шундан кейин Магадан портидаги катта ошхонада ишлайдиган дўсти Мирмажид Зокировнинг олдига бориб, бўлган гапни айтиб, меҳмон кутиш учун тайёргарлик кўришибди.\nЎтин омборининг қоровулхонаси Тўхтасин аканинг кулбаси экан. Шу кулбага кичик дастурхон ёзилиб, нозу неъматлар қўйилган эди. Дастурхон устида суҳбат бошланиб кетди. Тўхтасин ака Ортиқойдан қамалмасдан илгари нима иш билан шуғулланганлигини, нима сабабдан ҳибсга олинганлигини сўради.\n— Уруш бошланганда еттинчи синфни битириб, қишлоғимиздаги Сталин номидаги колхоз даласида ишлаётган эдим. Қишлоқдаги барча йигитлар фронтга кетди. Ҳатто чоллар ҳам қолмади — уларнинг соч-соқолларини қиртишлаб олдириб, ишчи батальонларига жўнатишди, — деди Ортиқой. — Колхоздаги меҳнатнинг барча оғирлиги хотин-қизлар ва ўсмир болалар елкасига тушди. Омоч қўшиб ер ҳайдаган, мола босган, ғалла янчган, тайёрлов пунктига арава-арава дон ташиб, 60-65 килограммли қопларни кўтарган пайтларим бўлди. Меҳнатим раҳбарларга маъқул бўлди шекилли, мени партияга ўтказишиб, юқорироқ вазифага — қишлоқ Советининг котиблигига кўтаришди. Кейин колхоз партия ташкилоти котибаси, омбор мудири бўлдим.\n1945 йилда уруш тугагач, омон қолган эркаклар фронтдан қайтиб кела бошладилар. Шунда менинг ўрнимга кўз тиккан одамлар пайдо бўлди. Омборни иғвогарона тафтиш қилиб, 450 сўм камомад ёзишди. Ўзингиздан қолар гап йўқ, уруш бошлангач, кун кўриш қийин бўлиб қолди. Шунда икки-уч одам қайтариб бериш шарти билан омбордан дон олган, мен эса уларнинг лафзига ишониб, бу ишни ҳужжатлаштириб қўймагандим. Тафтиш бошланганда улар омбордан маҳсулот олганларини тан олишмади. Кейин билишимча, бу атайин уюштирилган иш экан.\n— 450 сўм катта камомад эмас-ку? Адашмасам, ўша пайтда бу пулга тўрт-беш килограмм ғалла берарди.\n— Уруш босилгач, Сталиннинг махсус буйруғи чиқиб, унда камомад қилганларнинг айбини уч баравар ошириб ёзиш ва шунга яраша жазолаш кўрсатилган экан.\n— Сиз коммунист бўлгансиз-ку? Бу масалага райкомдагилар қандай қарашди?\n— Райкомнинг биринчи котиби яхши одам экан. У бюро мажлисидан аввал мени ҳузурига чақиртириб: «Ортиқой, сенинг меҳнаткаш, ҳалол аёллигингни биламиз. Аммо ҳар бир ишда камчилик ҳам бўлади. Сен айбингни бўйнингга олиб, узр сўраб, тилхат ёзгин, биз сени қамоқдан олиб қолишга ҳаракат қиламиз», — деди.\n— Сиз нима дедингиз?\n— Ўша кезда ўзимга нисбатан қилинган душманчиликдан жуда дарғазаб эдим. Шу боис, ўжарлик қилиб: «Тилхат ёзмайман, партиядан узр сўрайдиган иш қилганим йўқ», — дедим. Шундан кейин мени райком бюросида партиядан ўчириб, эртаси куни қамоққа олишди.\n— Турмуш қурганмидингиз?\n— Турмуш қурганман. Аммо қамалганимдан кейин бир йилча ўтгач, турмуш ўртоғим хат ёзиб, маҳбусликда бўлган аёл билан яшолмаслигини, шу боис, уйланишга қарор қилганлигини, ундан умидимни узишимни маълум қилган.\n— Номард!.. Ота-онангиз борми?\n— Отам 1933 йилда қаҳатчиликда вафот этган, онам бор…\n— Оилада неча фарзандсизлар?\n— Тўрт фарзанд эдик. Ҳозир бир ўзимман. Икки акам урушда ҳалок бўлишди. Укам Анорбой уруш йиллари фабрика-завод билим юртини битириб, Қозоғистоннинг Қорақанди шаҳридаги корхонага ишга юборилган эди. У ўша жойда касалга чалиниб, вафот этди.\n— Ҳозир онангиз ким билан яшайди?\n— Бўстонлиқдаги уйимизда ёлғиз ўзлари яшайдилар.\nОртиқойнинг ҳикоясидан Тўхтасин ака қаттиқ таъсирланди, унга ич-ичидан ачиниб:\n— Аёл бошингиз билан ҳаётнинг шунча зарбасига чидаган сизга ҳам, онангизга ҳам раҳмат, синглим! — деди ниҳоят.\n— Сизни нима учун қамашган?\n— Менга сиёсий айб қўйишган. Боя айтганимдек, қамалмасимдан аввал «Қизил Ўзбекистон» газетасида адабиёт ва санъат бўлимининг мудири эдим. Олим ва ёзувчи сифатида ижодий жамоатчилик ўртасида яхшигина обрўйим бор эди. Кутилмаганда ҳаммасидан айрилдим. Бир куни ишдан кейин Шайхонтоҳурдаги чойхонада ошна-оғайнилар билан дам олдик. Шунда ёзувчи Абдулла Қодирий ҳақида гап бўлди. Мен: «Абдулла Қодирий улуғ ёзувчи, уни нотўғри қамашди», — дедим. Шу гапимни ўзим билан бирга ишлайдиган ҳамкасбим тегишли идорага етказган. Эртаси куни кечаси уйимга махсус хизмат маҳкамаси ходимлари келишиб, тинтув ўтказишгач, мени олиб кетишди. «Миллий иттиҳод» жамиятининг аъзосисан, деган айб қўйишди. Ватан, халқ олдида тариқдай ҳам айбим бўлмай туриб, ўн йил қамоқда ўтирдим, ҳозир сургундаман.\n— Қаерлардаги қамоқ лагерларида бўлдингиз?\n— Бу мамлакатда қамалганлар ҳам, қамоқ лагерлари ҳам кўп экан. Ўзбекистоннинг жанубидаги, Қозоғистондаги, Удмуртиядаги, Тайшетдаги қамоқ лагерларида бўлдим. Магаданга келмасимдан аввал Тайшетда бўлганман. У ерда бир кўнгилсизлик бўлиб, бу ерга келиб қолдим.\n— Лагердаги ошхонада ошпаз эдим. Бир куни лагердаги ўғрилардан уч нафари ҳузуримга келиб, пичоқ ўқталишди: «Гўшт консервасидан бизга мунтазам бериб турасан, акс ҳолда, ҳаётдан умидингни узавер», — дейишди. Ўзингизга маълум, лагерь шароитида гўшт консерваси ўта тақчил озиқа. Мен уларга дабдурустдан қаршилик қилмадим: «Майли, юринглар, гўшт консерваси олиб бераман», — деб ошхона омборига бошладим. Ўғрилар ортимдан эргашишди. Йўлакда бораётиб, ерда ётган узун сопли болтани кўрдим-у, ниятим бузилди. Уни шарт олдим-да, орқамга ўгирилиб, биринчи ўғрининг елкасидан чопдим, кейин иккинчисини қувиб етиб, ағдардим. Ҳовлида учинчисини қувиб бораётганимда, назорат минорасида турган соқчи осмонга огоҳлантирувчи ўқ узди. Ноилож, тўхташга мажбур бўлдим.\nБир зумда лагерь тўс-тўполон бўлиб кетди. Соқчилар етиб келиб, қўлимга кишан солиб, қамаб қўйишди. Алоҳида бўлим ходимлари мени уч кун сўроқ қилиб, ҳақиқатни аниқлашди. «Давлат мулкини ўғрилардан ҳимоя қилибсиз. Яхши. Айбингиз йўқ экан, — дейишди. — Энди сизни бу ерда қолдириб бўлмайди. Ўғриларнинг шериклари ўч олишлари мумкин». Шундай қилиб, Магаданга келиб қолдим. Асли мени бу ердан минг километр олисдаги Усть-Неру деган жойга жўнатишмоқчи эди. Маҳбуслар тдрқатиладиган лагерда ўт ўчирувчилар командаси бошлиғи бўлиб ишлаган Мирмажид Зокиров деган ҳамюртим менинг шу ерда қолишимга ёрдам берди. Ҳозир у қамоқ муддатини тугаллаб, Магадан портидаги катта ошхонада ошпазлик қиляпти. Мирмажид менинг шу ерда орттирган яхши дўстларимдан.\nУлар анча вақтгача гурунглашдилар. Суҳбат сўнгида Тўхтасин ака Ортиқойга бирга турмуш қуришни таклиф қилдилар.\n— Тошкентда оилангиз бордир, улар нима бўлади? — деди Ортиқой.\n— Бу борада ҳам сиз сингариман. Мен қамалгач, хотиним кутмай, турмуш қуриб кетди. Ҳотиржам бўллнг, Сиз билан бир умрга турмуш қураман.\n…Кўп ўтмай, ўтин омборида кичкина тўй бўлди. Куёв ва келин тўйга Магаданда орттирган ёру биродарларини таклиф этишди. Улар орасида Тўхтасин аканинг қозоғистонлик олим дўсти ҳам бор эди. Ўша киши уларни никоҳлади:\nУлар турмуш қуришганига ҳали бир ой ҳам бўлмаган эди. Бир куни Ортиқой ишдан қайтганида эри уни хурсанд бўлиб кутиб олди. «Ортиқой, — деди у юзида табассум билан, — сенинг пойқадаминг ёқди, хизмат пиллапоясидан кўтарилдим: қоровулликдан ўтин омбори мудирлигига ўтказишди!» Ортиқой хурсанд бўлиб, эрини табриклади.\nТор қоровулхона оилавий шароит учун нобоп эди. Уй сотиб олайлик дейишса, маблағлари йўқ. Эр-хотиннинг арзимас маоши қориндан ортмайди. Нима қилиш керак? Иложи топилди. Якшанба кунлари эр-хотин ўрмонга бориб, брусники териб, Магадан бозорида сота бошлашди. Ҳосили майда, қип-қизил, ширин бўладиган бу ёввойи мевадан яхши мураббо тайёрласа бўлар, шу боис, харидорлар уни суйиб харид қилишар эди.\nҲадемай, эр-хотин етти юз сўм пул тўплаб, шаҳар яқинидан саккиз сотихча ҳовлиси бўлган икки хонали уй сотиб олишди. Кейинроқ бу уй ёнига яна бир хона қуришди. Турмушлари анча изга тушиб кетди.\nМагадан аҳолиси, асосан, маҳбусликдан озод бўлиб, турли сабаблар билан шу ерда ўрнашиб қолган кишилардан иборат эди. Шимолдаги бу олис порт шаҳарга йилига тўрт-беш кема қатнаб, денгиз суви музлагач, кема ҳаракати тўхтар эди. Инсондай яшаш, маданий ҳордиқ чиқариш учун деярли ҳеч қандай шароит йўқ бўлган шаҳарнинг иқлими бағоят совуқ бўлиб, ёзда ернинг бир қаричча қатлами эриб, ости музлигича қолаверар эди. Қишнинг чирсиллама пайтлари қорнинг қалинлиги қарийб икки метрга, совуқ эса 55-60 даражага етарди. Сургунда юрган кишиларни туғилиб-ўсган юрт, ёру дўстлар соғинчи қийнар эди. «Фарғонамнинг мевазор боғларини, шарқираб оққан сойларини яна бир бор кўрармиканман? Ёки шу совуқ ўлкада қийналиб яшаб, ном-нишонсиз ўлиб кетармиканман? — дерди Тўхтасин ака баъзан умр йўлдошига. — Ким эдим-у, ким бўлдим? Қайси гуноҳларимга Аллоҳ мени шу қадар қаттиқ жазолади?»\nОртиқой опа эса эрига сабр қилишни, ноумид бўлмасликни уқтириб, тасалли берарди, руҳини кўтаришга, айниқса, у киши жиндай сархуш бўлган пайтларда ниҳоятда ширин гапириб, ранжитиб қўймасликка ҳаракат қиларди.\nШу орада алҳол, Сталин вафот этди. Берия ҳибсга олиниб, бегуноҳ совет кишиларининг жаллоди сифатида отиб ташланди. Шунда Ортиқой эрига шундай деди:\n— Олимман, ўзбек адабиётига анча хизмат қилганман, мени айбсиз қамашган кеяпсиз, нега тегишли жойларга шикоят қилмайсиз?\n— Ёзиб-чизиб чарчаганман, ҳеч нафи бўлмаган.\n— Замон ўзгарди. Ҳукуматга янги-янги одамлар келишди. Яна бир ёзиб кўринг-чи, зора бу гал нафи тегса.\nШундан кейин Тўхтасин ака яна Москвага шикоят хати ёздилар. Орадан бирмунча фурсат ўтиб, хатга жавоб келди. Унда: «Шикоятингиз кўриб чиқиляпти, бизга иш жойингиздан таърифнома юборинг», — дейилган эди. Бу яхшилик аломати эди.\nЎтин омбори маъмурияти яхши таърифнома ёзиб берди. Тўхтасин ака уни дарров Москвага жўнатдилар. Орадан яна бир оз муддат ўтиб, Тўхтасин акани Москвага чақирдилар. У ерда жафокаш бу инсонни яхши қабул қилишиб, унга шундай дейишибди:\n— Сизнинг делонгизни кўриб чиқдик, ҳеч бир гуноҳингиз йўқ экан. Ўн беш йил беҳуда қамоқ ва сургун азобини тортибсиз.\n— Эндиликда бунинг учун мен кимни айбдор ҳисоблашим керак? Азоб билан ўтган бу йилларнинг товонини менга ким тўлайди?\n— Ҳар ҳолда биз эмас… Ўзбекистонда Сизга ким туҳмат қилган, кимлар суд қилиб қамаган бўлса, ўшаларга даъво қилишингиз мумкин.\n— Жавобингиз учун раҳмат!\nТўхтасин ака Москвадан рафиқасига телеграмма юборди. Бу пайтда Ортиқой Бўстонлиқда эди. Меҳнат таътилига чиқиб, ёлғиз яшаётган онасини Магаданга олиб кетиш учун қишлоғига келган эди. Тўхтасин ака ўз телеграммасида сургундан озод бўлганлигини, Ортиқойга Магаданга қайтмай, Бўстонлиқда тура туришни, яқинда ўзи ҳам Ўзбекистонга бориб қолиши мумкинлигини маълум қилган эди.\nШундай қилиб, Тўхтасин ака 1955 йил январь ойида батамом оқланиб, Тошкентга қайтиб келдилар. Дастлаб қамалмасидан аввал ўзи ижарада турган Шайхонтоҳурдаги Парпихўжа аканинг уйига ташриф буюрди. Хонадон эгалари оғани ўз қадрдонларидек кутиб олишди. Лекин бу пайтга келиб улар кўпайишиб, жўжабирдай жон бўлиб қолишган экан. Шу боис, у ерда бир-бир ярим ой тургач, бошқа жой топиб чиқиб кетишга тўғри келди. Лекин Тўхтасин ака бу оила билан дўстлик алоқаларини бир умр узмади.\nТўхтасин ака сургундан қайтгач, дастлаб Тошкентда ишлари юришмади. Тўрт ой мобайнида у киши иш сўраб кирмаган идора қолмади ҳисоб. Ҳамма жойда оғанинг истеъдодини тан олишса ҳам, собиқ «сиёсий маҳбус»ни ишга қабул қилишга ўзларидан хавфсирашар, «юқоридан бир ишорат бўлса, бажонидил ишга қабул қилар эдик», мазмунида жавоб берар эдилар.\nБирор ишорат умидида оға Ўзбекистон ССР Олий Советига мурожаат қилдилар. Олий Советнинг ўша вақтдаги раиси уч ойгача у кишини қабул қилишга ботинмади. Охирида қабулхона котиби орқали Марказқўмга мурожаат қилсин, деб тайинлади.\nТўҳтасин ака 1955 йил 30 апрелда Марказқўмнинг биринчи котиби Амин Ниёзов қабулида бўлдилар. У киши ҳол-аҳвол сўради. Тўхтасин ака бўлган воқеани қисқача шарҳлаб, муддаога кўчиб, шундай дедилар:\n— Бошимга бу мусибат тушгунча «Қизил Ўзбекистон» газетасининг адабиёт ва санъат бўлими мудири эдим. Қонунга мувофиқ, мен яна ўз ўрнимда ишлашим лозим. Бироқ газета муҳаррири ўртоқ Иброҳим Раҳим бу қонуний ишга ботинқирмай турибдилар. Агар сиз бир оғиз далолат қилсангиз, Иброҳимжон сўзингизни қайтармас, адолат тантана қилар, мен шўрликнинг ўн беш йилга чўзилган изтиробларимга чек қўйган бўлардингиз.\n— Талабингиз шугинами? — сўради Амин Ниёзов.\n— Шугина, ўртоқ Ниёзов.\nНиёзов шу заҳоти Иброҳим Раҳимга қўнғироқ қилиб: «Ҳозир ўртоқ Жалолов олдингизга боради, бу кишини ўз лавозимига тайинланг», — деб буюрди.\nТўхтасин ака Ниёзовга қайта-қайта ташаккур айтиб, тўғри «Қизил Ўзбекистон» гаҳририятига бордилар. Бироқ Иброҳим Раҳим у кишини одатдагидан совуқроқ қабул қилди. Ҳолбуки, Тўхтасин ака аксини кутган эди. Бу ҳам етмаганидек, тўрт ойдан бери столи тортмасида ётган аризасига: «Ўрин йўқ, қабул қилолмайман», — деб ёзди-да, қўлларига қайтариб берди. Тўхтасин ака ҳайрон бўлиб хонадан чиқиб кетдилар.\n1955 йил 7 май куни Ниёзовнинг ёрдамчиси Востриковга йўлиқдилар. У киши билан ораларида шундай суҳбат бўлиб ўтди:\n— Сиз ақлли одамсиз. Ўзингиз ўйлаб кўринг, ўн беш йил турмада ётиб чиққан маҳбусни мафкура соҳасига ишга олиб бўладими?!\n— Ўртоқ Ниёзов шундай ишга рози эдилар-ку?!\n— Бўлмаган гап! Ниёзов Иброҳим Раҳимга сизнинг олдингизда бир хил, сиз кетгач, иккинчи хил кўрсатма берди.\n— Яъни, мен юбордим, сен ишга олма, деб қўнғироқ қилдими?\n— Худди шундай.\n— Демак, мени мафкура соҳасига йўлатмайсиз? Востриков яна бир нарса демоқчи бўлибди, лекин Тўхтасин аканинг тоқати тоқ бўлиб, ундан юз ўгириб, орқага қайтибди.\nМосква шаҳри. КПСС МК Биринчи котиби Н. С. Хрушчевга\nМен Ўзбекистон Компартияси Марказий Қўмитаси котиби Сулаймон Азимов билан бирга қамалганман. Яқинда биз оқландик ва Тошкентга қайтиб келдик. Ихтисос бўйича адабиётшуносман, илгари Тошкент шаҳар олий ўқув юртларида лекция ўқиганман. Кейинроқ «Қизил Ўзбекистон» газетаси таҳририяти адабиёт ва санъат бўлимининг мудири этиб тайинландим. Адабиётшунос сифатида ўзбек совет адабиёгннинг ривожида салмоқли ҳиссам бор.\nМенинг «Адабиёт тарихи» дарслигим (педагогика институтлари учун) ҳатто ҳибсга олинганимдан кейин ҳам менинг фамилиямсиз нашр қилинган ва ҳозир ҳам асосий дарслик ҳисобланади..\nБуни қаранг, менинг жисмим қамоқда бўлганида, миям аудиторияларда қолган. Бу мени хароб қилмоқчи бўлганлар учун шармандалик-ку! Мен шундан жуда мамнунманки, фаол ижтимоий ҳаётдан сурбетларча суриб ташлаганларига қарамай, мен бари бир социалистик қурилишда иштирок этяпман, коммунизм қурувчилари сафини тарк этганим йўқ. Буни англаш менинг ўз муҳитимдан бир поғона юқори бўлишимга ёрдам берди.\nҲозир мен фаолиятга интиляпман, меҳнат қилишни истайман, иложи борича тезроқ диссертация ёқлаб, ўз дўстларимга етиб олишни истайман, лекин ўзларига қандайдир гап тегаб қолишидан қўрқиб, ҳеч бир жойда мени ишга олишмаяпти.\nҚаерга мурожаат қилмай, ҳамма жойда мени мақташади, қобилиятли ходим деб ҳисоблашади, лекин Ўзбекистон Компартияси Марказий Қўмитаси ёки Ўзбекистон ССР Олий Советининг розилигини талаб қилишади.\nАфсуски, тўрт ой мобайнида мен Ўзбекистон Компартияси Марказий Қўмитасидан ҳам, Ўзбекистон ССР Олий Советидан ҳам бундай розиликни ололмадим.\nШундай қилиб, Никита Сергеевич, ўзим буни истамаган ҳолда Сизга мурожаат қилишга мажбур бўлдим. Мен шахсан Сиздан қуйидагиларни бйлишни истайман:\nЎзим танлаган соҳа сифатида мафкура жабҳасида ишлай оламанми?\nМени газета, журналлар таҳририятлари ёки нашриётларга ишга қабул қилиш мумкинми?\nМен олий ўқув юртларида адабиётдан дарс бера оламанми?\nАгар шу мумкин бўлса, Ўзбекистон Компартияси Жарказий Қўмитаси котиби ўртоқ Ниёзовга кўрсатма беришингизни илтимос қиламан, у менинг кун кўришимга имкон берсин, менинг қаерда кўпроқ фойдам тегса, ўртоқ Ниёзов менга ўша соҳадан иш берсин. Газета ва журналларнинг таҳририятларида, тил ва адабиёт институтларида, Ўзбекистон Фанлар Академиясининг Шарқшунослик институтида ишласам, жамиятга кўпроқ нафим тегади.\nҲозир Тошкент шаҳрида моддий жиҳатдан қийналиб, маънавий эзилиб юрибман.\nНикита Сергеевич, илтимос қиламан, менга ҳаётга йўлланма беринг, хароб бўлиб ўлиб кетишдан асранг.\nИлтимос билан, (Т. Жалолов).\n1955 йил, 17 май. Тошкент шаҳри».\nТўхтасин ака ушбу аризасини Москвага юбориб, болалиги ўтган шаҳар — Шаҳрихонга жўнадилар. У ерда қариндош-уруғлар, ёр-дўстлар ва шогирдлар тўпланишди. Шогирдларининг аксарияти туманнинг масъул ходимлари экан. Улар туман партия қўмитасининг биринчи котиби Дадаш Иброҳимов ҳузурига кириб, Тўхтасин акани ғойибона у кишига таништирдилар ва Шаҳрихонда олиб қолишни илтимос қилдилар.\nДадаш ака валламат киши экан. Қабулга кирган кишиларнинг Тўхтасин ака ҳақидаги фикр-мулоҳазаларини эшитиб, бундай дедилар: «Айтишларингга қараганда, у домла бирингизга дўст, бирингизга устоз экан. Гуноҳи бўлса, қамоқхонадан чиқаришмасди, модомики, чиқаришибдилар, демак, гуноҳи йўқ. Мен розиман, хоҳлаган ишига тайинлашингиз мумкин».\nТўхтасин ака Шаҳрихонга борган биринчи кунданоқ етиб келган бу хушхабар у кишининг руҳини кўтарди. Қариндошлар, ёшлик қадрдонлари ҳам севинишди.\nБироқ Тўхтасин ака Шаҳрихонга борганларининг ўн учинчи куни республика Марказқўмидан ва Маданият вазирлигидан кетма-кет телеграммалар олдилар. Унда Тошкентда у кишини сабрсизлик билан кутаётганлари айтилган эди. Тўхтасин ака Тошкентга қайтиб, аэропортдан Марказқўмнинг мафкура бўлимига — Раҳмонқуловга қўнғироқ қилдилар. Раҳмонқулов: «Зудлик билан маданият вазири Қўчқоровга учрашинг», — деди.\nҚўчқоров Тўхтасин акани очиқ чеҳра билан кутиб олиб, кўз олдиларида Ўзбекистон Давлат нашриётининг директори Файзулла Юнусовга қўнғироқ қилди: «Файзулла ака, — деди вазир, — ҳозир Тўхтасин Жалолов домла ҳузурингизга борадилар. У кишини муҳаррирлик лааозимига қабул қилиб, буйруқ чиқарасиз ва натижасини менга айтасиз, мен эса Марказқўмга етказишим лозим. Масала равшанми?»\nШундан кейин Тўхтасин ака Қўчқоровга ташаккур айтиб, нашриётга қараб кетдилар. У киши етиб боргунларича, муҳаррирлик лавозимига қабул қилинганликларн ҳақидаги буйруқ деворга осиб қўйилган экан. Бу воқеа 1955 ййлнинг июнь ойида бўлди.\nТўхтасин ака Ўзбекистон Давлат нашриётида 1961 йилгача меҳнат қилдилар. Кейин Давлат бадиий нашриётида катта муҳаррир, Ўзбекистон Фанлар академияси тил ва адабиёт инстнтутида илмий ходим, «Шарқ юлдузи» журналида адабий ходим лавозимларида ишладилар.\n1955-67 йиллар Тўхтасин аканинг илмий-адабий ҳаётида энг сермаҳсул йиллар бўлди. Бу йилларда «Ўзбек шоиралари» (1959 й.), «Хамса» талқинлари» (1960 й.), «Паҳлавон Маҳмуд» (1961 й.), «Олтин қафас» (1962 й.), «Яшасин табассум» (1966 й.) асарларини нашр эттирдилар.\nХудди шу даврда бадиий таржима соҳасида ҳам анчагина иш қилдилар. Жумладан, Рабиндранат Тагор танланган асарларининг биринчи жилди («Ҳалокат» романи), иккинчи жилди (ҳикоялар), «Ҳинд эртаклари», Сотим Улуғзоданинг «Ёшлигимиз тонги» романи, «Гавҳари шабчироқ» комедияси, Садриддин Айнийнинг «Эсдаликлар»и (Ш қисми). В. Смирнова-Ракитинанинг «Абу Али ибн Сино» қиссасини ўзбек тилига ўгирдилар. Булардан ташқари, бу давр мобайнида 30 га яқин китобни таҳрир қилдилар.\nТўхтасин ака ўзбек ва тожик тилларини пухта биладиган адиб эдилар. Демак, икки маданият, икки адабиётнинг комил ҳуқуқли вориси эдилар ва шу билан фахрланардилар.\nАдиб 1955 йилда (Сталин вафот этиб, унинг хатолари тўғрилана бошлангандан кейин) сиёсий маҳбус сифатида оқланди. Аммо ҳаётда Сталин жисман йўқ, унинг сиёсати қораланган бўлса ҳам сталинизм мавжуд эди. У ҳар қадамда «собиқ маҳбус»нинг эркин фаолият кўрсатишига, қулочини кенг ёйиб ижод қилишига халақит берарди.\nАдибнинг оқлангандан кейинги биринчи катта асари — «Ўзбек шоиралари» адабиётимизда муҳим янгилик бўлди. У нашр этилиши билан китоб дўконлари жавонларида кўп турмай, қисқа вақтда сотилиб кетди. Адабиёт шинавандалари уни қўлма-қўл қилиб ўқидилар. Муаллиф китобхонлардан ўнлаб миннатдорчилик мактублари олди. Айнан шу китобдан сўнг ижодий жамоанинг адибга бўлган муносабати ўзгариб, унга илгаригидек «ола» қарашларга чек қўйилди, барча таҳририят ва нашриётларнинг эшиклари муаллиф учун кенг очилди. У ижодкор дўстлари сафидан муносиб ўрин эгаллади.\nМана, «Ўзбек шоиралари» ҳақида китобхонлар ёзган фикрлардан айрим намуналар:\n«Қадрли оғамиз Тўхтасин Жалолов!\n«Ўзбек шоиралари»ни зўр севинч ва ҳаяжон билан ўқидим. Сиз узоқ ўтмишда зулмат ичида офтобга интилган, асоратдан сарв қадлари хам, жўшқин қалбларида ҳасрат-алам, гул юзлари ва киприкларида нам, кишанли қўлларида қалам билан ижод этган ўзбек шоиралари яратган дуру гавҳарларни бир галереяга тўплаб улуғ иш қилибсиз.\nАёллар оламига кўрсатган бу ҳурматингиз, ўзбек адабиёти хазинаси кемтигини тўлдирганингиз учун бир оддий ўзбек аёли, совет аёли сифатида Сизга ташаккур билдирмасдан ўтолмайман. Минг раҳмат Сизга, Тўхтасин ака!\nСаодат ШАМСИЕВА, Тошкент, 1960 йил 18 январь.»\nТўхтасин ака «Ўзбек шоирлари»ни ёзишни қамалмасларидан илгари режалаштирган эдилар. Қамоқдан қайтгач, дарҳол бу ишга киришдилар. Аммо бу ишда қудратли бир ҳомийга муҳтож бўлдилар. Ана шу ташвишли, ҳаяжонли пайтда у кишининг кўз ўнгида адабиёт осмонининг тўлин ойи, муҳтарам Ойбек сиймоси намоён бўлди. Тўхтасин ака бу алп адибни кўпдан бери — «Қутлуғ қон» романи қўлёзма ҳолида муҳокама қилинган кундан бери билар, шу роман ҳақида илк мақола муаллифи ҳам эдилар.\nДарҳақиқат, Ўзбекистонда Ойбекдан қудратлироқ ҳомий йўқ эди. Тўхтасин ака шу кишидан ҳимоя сўрашга аҳд қилдилар.\nТўхтасин ака «Ўзбек шоиралари»нинг қўлёзмасини қўлтиқлаб, Ойбек ҳузурига борганида ёзувчи хонадонидагилар уни яхши кутиб олишди. Бир ҳафтадан кейин хабар олишни илтимос қилишди. Тўхтасин ака миннатдорчилик билдириб қайтди.\nТўхтасин ака иккинчн марта борганида эса, Ойбек у кишини меҳмонхонасида мамнуният билан кутиб олдилар. Ноз-неъматлар билан тўла дастурхон атрофида дўстона суҳбат бошланди.\n— Яхши!.. Жуда яхши китоб! Соз!.. — дедилар Ойбек.\nБу китобнинг умумий баҳоси эди. Кейин адиб бобма-боб таҳлилга киришиб, асарнинг фазилатлари ва камчиликларини кўрсатиб борди.\nТўхтасин ака Ойбекка қайта-қайта раҳмат айтиб, адибнинг эътирозларини ҳисобга олишга ваъда берди.\n— Сиз энди роман ёзинг, Тўхтасин, — илтифот қилдилар Ойбек.\n— Роман? — таажжуб билан сўрадилар Тўхтасин ака.\n— Ҳа, роман ёзинг! Албатта, ёзннг!\n— Нимани ёзай, Ойбек ака?\n— Ўзингизни ёзинг, ўзингиз ёзилмаган романсиз…\n— Менга бўлган ишончингиз учун ташаккур, Ойбек ака! Агар бу ншончингизни оқлолсам, ўзимни бахтиёр деб билардим.\nНиҳоят, Тўхтасин ака кетишга рухсат сўради.\n— Китоб ҳақидаги фикримиз тайёр эмас-ку?\n— Мен «Маҳзуна» бобини тўлдиргунча тайёр бўлиб қолар.\n— Албатта, бўлади.\nОрадан бир ҳафта-ўн кун ўтгач, Тўхтасин ака уйида ўтириб, китобини қайта ишлаётганида, Ойбекнинг ўзи нашриётга келиб, «Ўзбек шоиралари» ҳақида ёзган фикрларини директорга қолдириб кетади. Унда шундай дейилган эди:\n«Ўзбек шоиралари» ҳақида\nТўхтасин Жалолов илгари ўтган ўзбек шоиралари ҳақида ғоят муҳим асар ёзди. Шу вақтга қадар ўзбек адабиётида ўзбек шоиралари, уларнинг асарлари, ҳаётлари ўрганилмагандир, деярли. Улар ҳақида якунланган асарлар йўқдир. Айрим шоираларимиз тўғрисида энди-энди адабиётчиларимиз ишлай бошладилар. Бу ҳуқуқсиз, чексиз жафо кўрган мазлума шоираларнинг асарлари уларнинг бахтсиз тақдирлари бўронида йўқ бўлиб, унутилиб кетган. Тўхтасин Жалолов тарих зарварақларини ахтара-ахтара, ўзбек шоиралари ҳақида хийла қимматли маълумотлар тўплади. Ўзининг катта, синчков текширишлари натижасида ўттизга яқин ўзбек шоираларини топди. Бу ғоят ажойиб воқеадир.\nХалқимиз ўзбек адабиёти тарихининг ёрқин саҳифаларини кўришга муштоқ ва бундай асарларга ташнадир.\nОйбек. 17/Х1—1958 йил».\n← Аввалги Аввалги Машҳур эртакчи (Шарль Перро)\nКейинги → Кейинги: Абдулҳамид Мухторов. Устоз билан ўтган кунларим


Ёдгоров нега кўп “делолар” Олий судга келиб “синаётгани” сабабини айтди | Qalampir.uz\nЁдгоров нега кўп “делолар” Олий судга келиб “синаётгани” сабабини айтди\nЖамият\t22 Январь 20:22 5165\nОлий суд раиси ўринбосари Ҳолмўмин Ёдгоров қуйи инстанциялар судьяларининг малакаси, шунингдек суд қарорлари ижро қилинмаслик ҳолатлари ҳақида гапирди.\nЖурналистлар билан меҳнат ҳуқуқий муносабатларидан келиб чиқадиган низолар мавзуси бўйича Олий суд томонидан йиғилиш ўтказилди. Тадбирда қатнашган журналистлар томонидан кўплаб қуйи судлар қарорлари Олий судга келиб “синаётгани” ҳақида сўралди. Бунга сабаб сифатида вилоят, туман судлари мустақил эмасми деган савол ўртага ташланди.\n“Энди битта масала. Иш бор жойда хато бор. Биринчи инстанциядаги судьялар энди иш бошлаган судьялар. Вилоятда ҳам Олий суддагидек кўп йиллик ишлаганлар эмас. Қонунни қўллаш оғир масала. Айниқса, фуқаролик ҳуқуқи масаласида. Агар судья кетма-кет хато қилаверса, чора кўрамиз. Билиб хато қилиш бор, билмай хато қилиш бор”, дейди Олий суд раиси ўринбосари.\nҲолмўмин Ёдгоров суд қарорлари ижро этилмаслик жавобгарлик келтириб чиқариши ва қарор ижроси муқаррар экани ҳақида гапирди.\n“Айтайлик, биз иш бўйича қарор қабул қилдик. Қарорда олдинги суд қарорига қўшилмадик ва янги қабул қилдик. Ишни вилоят судига жўнатамиз, ишнинг ижросини улар қилади. Судни қарорини ижро қилмаслик аввал маъмурий, ундан кейин жиноий жавобгарлик келтириб чиқаради. Баъзи ишларда ижроси ҳам бўлмайди. Масалан, ҳоким қарори қайсидир ҳужжатни ҳақиқий эмас деб топиш бўйича ишларда ижро қилиш ҳам шартмас. Бу камдан-кам ишларда бўлади. Лекин суд қарорини ижро қилиш ҳамма учун шарт”, дейди у.\nОлий суд Ҳолмўмин Ёдгоров\nФермерлар кенгаши юристи: “Президентнинг гапидан сўнг, айрим ҳокимлар ҳаволаниб кетди” Раддияга раддия: QALAMPIR.UZ мухбирининг судда иштирок этмаслиги кимга керак? QALAMPIR.UZ мухбири нега судга киритилмади? Олий суд текширув бошлади “Қуйичирчиқ ҳокими қонунни бузган”. Олий суд ҳокимнинг шикоятини асоссиз деб топди Олий суд: Ишга тиклаш бўйича энг кўп шикоят берган – бу ўқитувчилар Баъзи масалалар ҳамон хавотирга солмоқда – Олий судда халқаро дипломатлар нималар деди?\n24 Февраль 17:01 39759\n24 Февраль 14:54 28801\n25 Февраль 12:25 21587\n24 Февраль 09:54 18479\n25 Февраль 09:35 18062


Ўзбекистон Республикаси Маданият вазирлиги томонидан Миллий матбуот марказида ташкил этилган матбуот анжуманида маданият вазирининг биринчи ўринбосари М.Ҳожиматов ва бошқалар Президентимиз Шавкат Мирзиёев томонидан ёшлар маънавиятини юксалтириш, китобхонлик маданиятини янада ошириш, ижодкор зиёлиларни ҳар жиҳатдан қўллаб-қувватлаш, миллий санъатимизни жаҳонга кенг тарғиб этишга доимий эътибор кўрсатилаётганини таъкидлади.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифаларга кўра мамлакатимизда соҳага оид миллий қонунчилик такомиллаштирилмоқда. Театр ва томоша масканларини, маданий-маърифий ташкилотлар, музейлар фаолиятини ривожлантириш, уларнинг моддий-техника базасини мустаҳкамлаш бўйича кенг қамровли ишлар амалга оширилмоқда.\nБугунги кунда вазирлик томонидан музейлар, истироҳат боғлари, болалар мусиқа ва санъат мактаблари, театрлар, маданият ва аҳоли дам олиш марказлари фаолияти батафсил ўрганилиб, чуқур таҳлил этилмоқда. Улар ишини замон талабига мос йўлга қўйиш юзасидан амалий чора-тадбирлар комплекси ишлаб чиқилмоқда.\nЁшларни турли ёт ғоялардан асраш, уларни ватанпарвар, фидойи, юртга содиқ инсонлар этиб камолга етказиш юзасидан қатор лойиҳалар ҳаётга кенг жорий этилмоқда. Турли ижодий танловлар, қизиқарли лойиҳалар, бадиий дастурлар, фестиваллар, кўриклар, маданий ҳафталиклар ёшларда катта қизиқиш уйғотмоқда. Театр жамоаларининг ижодий сафари ҳамда чет эл ижодий жамоалари, санъаткорларининг концертлари мухлисларни мамнун этмоқда. Музейларга санъатнинг барча йўналишлари вакиллари, медиа тузилмаларни жалб этган ҳолда томошабинларни кўпроқ жалб этиш, маданий-маърифий муассасалар, истироҳат боғлари фаолиятини ташкил этишда жамоатчилик назоратини йўлга қўйишга алоҳида эътибор қаратилмоқда.\nИстиқлолимизнинг 26 йиллигига бағишлаб Қорақалпоғистон Республикаси, вилоятлар ва Тошкент шаҳрида “Фидойинг бўлгаймиз сени, Ўзбекистон!” шиори остида мусиқий кечалар, ижодий учрашувлар, концертлар ўтказилмоқда. “Ниҳол” мукофоти учун ижодий танлов, “Ягонасан, муқаддас Ватан!” лойиҳаси янги истеъдодларни халқимизга тақдим этмоқда.\nМатбуот анжуманида вазирлик тизимида амалга оширилаётган ишлар, келгусидаги режалар хусусида маълумот берилди. Оммавий ахборот воситалари ходимларининг саволларига жавоб қайтарилди.


Эр ёки хотиннинг Тошкент ва Тошкент вилояти пропискасига ўтиши осонлашади - Zamin.uz\n09:02 / 02.08.2018\nЭр ёки хотиннинг Тошкент ва Тошкент вилояти пропискасига ўтиши осонлашади\nАдлия вазирлиги Тошкент ва Тошкент вилоятига доимий пропискага қўйилиши мумкин бўлган Ўзбекистон фуқаролари тоифалари рўйхатининг 5-банди ҳамда Ўзбекистон фуқароларининг Тошкент ва Тошкент вилоятига доимий прописка ва яшаш жойи бўйича ҳисобга қўйиш тартиблари тўғрисидаги низомга ўзгартишлар лойиҳасини тайёрлади. Бу ҳақда Norma.uz хабар бермоқда.\nБугун эр ёки хотин 5-банд бўйича Тошкент ва Тошкент вилоятига доимий пропискага кириши учун улардан бири доимий прописка учун мурожаат қилган вақтдан бошлаб энг камида бир йил бирга яшаши талаб қилинади. Мазкур талабни ўзгартириш таклиф қилинмоқда. Ўзгартиш тасдиқланган тақдирда, эр (хотин) турмуш ўртоғи доимий пропискага қўйилган жойга у билан бирга яшаган вақтидан қатъи назар доимий пропискага кириши мумкин.\nБунда қонун лойиҳасини ишлаб чиқувчилар 2016 йилда амалга жорий этилган қоидани сақлаб қолди. Унга кўра, доимий пропискага қўйилгандан бир йил ичида никоҳ бекор қилинса, доимий пропискани олиш тўғрисидаги қарор ҳам ўз кучини йўқотади. Мазкур чора прописка олиш мақсадида сохта никоҳдан ўтиш ҳолатларига чек қўйиш учун жорий этилган.\nБундан ташқари, Тошкент ва Тошкент вилоятига доимий пропискага қўйиш учун талаб қилинувчи ҳужжатлар рўйхатига ўзгартишлар киритиш ҳам режалаштирилган. Жумладан, 5-банд бўйича прописка олиш учун турар жой ҳужжатлари нусхаси ва мулк эгасининг (эгаларининг) турар жой майдонини тақдим этишга розилик аризаси ёки аризани шахсан топшира олмайдиган ҳолатда нотариал тасдиқланган аризани тақдим этиш талаб қилинмаслиги мумкин. “Замин” янгиликларини “Twitter”да кузатиб боринг\nМуҳим хабар! Паспорт тизими ва "прописка" масалалари бўйича янгиликлар\n13-02-2018, 17:30, Жамият\nЭнди Ёшлар иттифоқи аъзолари пойтахтга доимий прописка қилинади\n14-10-2017, 19:38, Жамият\nЁтоқхонада турувчилар Тошкентда доимий пропискага эга бўлади\n1-07-2017, 15:02, Жамият\nТошкентда прописка қилиши мумкин бўлган ташкилотлар сони биттага кўпайди\n10-04-2017, 22:25, Жамият\nТошкент пропискасига қўйиладиган қариндошлар доираси қисқарди\n28-09-2016, 17:41, Жамият


Душанбе мэри Шаҳар кунига оид оммавий тадбирларни бекор қилди\nДушанбе мэрияси Шаҳар куни муносабати билан оммавий сайр ва тадбирлар ўтказиш тўғрисида аввал қабул қилган қарорни бекор қилди. Мазкур қарор, пойтахт мэрияси матбуот хизмати маълумотига кўра, “коронавирус тарқалишининг олдини олиш ва аҳоли саломатлигини муҳофаза қилиш мақсадида” қабул қилган.\nАввалроқ Душанбе мэри Рустам Имомали 18 апрель куни Шаҳар кунини нишонлашга оид қарорни имзолаганди.\nДушанбеда ҳар йили апрель ойининг учинчи шанбасида Шаҳар куни нишонланарди. Бу куни оммавий маданий ва спорт тадбирлари ўтказиларди. Бироқ бу йил жаҳон бўйлаб коронавирус қулоч ёйиб бораётгани туфайли кўпчилик қатнашадиган барча тадбирлар бекор қилинмоқда.\nТожикистонда ҳали биронта ҳам коронавирусга чалиниш ҳолати расман тасдиқланган эмас.


Ўзбекистонликларни яқин бир ҳафтада қандай об-ҳаво кутмоқда? - UzNews.uz\nЎзбекистонликларни яқин бир ҳафтада қандай об-ҳаво кутмоқда?\nЎзгидромет бир ҳафталик об-ҳаво прогнозини эълон қилди.\nЎзгидромет хабарига кўра, бугун, 28 сентябрь куни Ўзбекистон ҳудудида кам булутли ва нисбатан илиқ ҳаво сақланиб туради. Кундузи ҳарорат шу кун иқлимий меъёрларидан бироз паст бўлиб, 20-25 даражагача кўтарилади.\n29-30 сентябрда бутун Ўзбекистон ҳудуди баландликдаги циклон таъсирида бўлади. Республика бўйича булутлилик ортиши кутилмоқда.\n29 сентябрда кўпчилик вилоятларда айрим жойларга ёмғир ёғади. Фақат Қорақалпоғистонда, Хоразм ва Бухоро вилоятларида ёғингарчилик бўлмайди.\n30 сентябрда Тошкент, Самарқанд, Жиззах, Сирдарё вилоятлари ва Фарғона войдийси вилоятларида ёмғир ёғади. Баланд тоғли ҳудудларда ёғаётган ёмғир қорга айланиши эҳтимоли бор.\n29-30 сентябрда кундузги ҳарорат 15-20 даражагача пасаяди, бу иқлимий меъёрдан 6-8 даражага пастдир.\n1-3 октябрда бутун Ўзбекистон ҳудудида об-ҳавонинг ёғингарчиликсиз бўлиши кутилмоқда. Республика бўйича айрим жойларга туман тушиши мумкин. Тунда ва эрталаб совуқ ҳаво оқимининг таъсири ҳали сақланиб туради, ҳарорат 5-8 даражагача пасаяди. Кундузи қуёш нурлари ҳавони аста иситиб, ҳарорат 22-25 даражагача кўтарилади.


«Маҳсулотни йиғиштириш ва сақлашдаги йўқотишлар ҳажми 30 фоиздан камаймаяпти» — Президент мева-сабзавотчилик соҳасидаги муаммолар ҳақида\n18:50 / 05.11.2019\n«Ўзбекистон мева-сабзавот ишлаб чиқаришда улкан имкониятларга эга. Аҳоли фаровонлигини доимо ошириб боришда халқимиз турмуш тарзига энг яқин ва тез натижа берадиган йўналиш қишлоқ хўжалигида юқори даромадли интенсив ишлаб чиқаришни ташкил этишдир.\nБугунги йиғилишда қайд этилганидек, келгуси йилда мева-сабзавот экспортини 2,5 миллиард долларга етказиш, кейинги уч йилда бу кўрсаткични 5 миллиард долларга етказиш имкониятлари мавжуд», дейилади президент матбуот хизмати хабарида.\nДавлат раҳбари бунга эришиш учун экин ва навларни тўғри танлаш, ҳосилдорлик ва даромадни камида икки-уч баробарга ошириш, исрофгарчиликларни олдини олиш, маҳсулотларни сақлаш, логистика масалалари, экспортни тўғри ташкил этиш лозимлигини таъкидлади.\nЎзбекистонда бундай мевазорлар, айниқса интенсив усулдаги боғлар етарлича ташкил этилмаётгани, боғ ва токзорлар яроқсиз ҳолатга келиб қолгани сабабли уларнинг иқтисодий самарадорлиги ўта паст даражада қолаётгани, қатор туманларда минглаб гектар эски боғлар йиллар давомида ҳосил бермаётгани танқид қилинди. Ҳануз «маҳсулот етиштириш – харид қилиш – сақлаш ва қайта ишлаш – экспорт» занжирини ташкил этадиган кооперация тизими жорий қилинмаган.\n«Бу каби муаммолар таъсирида мамлакатимизда маҳсулотларни йиғиштириш ва сақлашдаги йўқотишлар ҳажми 30 фоиздан камаймаяпти. Яъни, олинган мева нобуд бўлиб, тупроққа қорилмоқда. Бундай шароитда қандай янги боғ ва токзорлар ҳақида гапириш мумкин?», – деди Президент.\nҚайд этилганидек, бир қатор туманлар пахта етиштиришни қисқартириб, мева-сабзавотчиликка ихтисослаштирилган, лекин, ушбу йўналишда ҳам ишлар қониқарли даражада бўлганича йўқ.\nСелекция борасида илмий тадқиқотлар етарлича йўлга қўйилмагани боис Ўзбекистон уруғликни импорт қилишга мажбур бўлмоқда.\n20:17 / 03.09.2020\nЎзбекистон мева-сабзавотларини Буюк Британияга экспорт қилиш бўйича келишувга эришилди\nШавкат Мирзиёев: «Ўтган сафар 30 кишилик тўйларга рухсат берганимизда, кўп жойларда бу чекловга амал қилинмаганди»\n18:02 / 12.08.2020\n15 августдан карантин юмшатилади. Транспортга ва бозорлар фаолиятига босқичма-босқич рухсат берилади\n13:20 / 12.08.2020


Diyor24\tPosted on Sentabr 30, 2019\nТермиз шаҳар ҳокимлиги хўжалик ҳисобидаги қурилиш дирекцияси томонидан Термиз шаҳар А.Навоий ва “7-7” лойиҳавий кўчалари кесишувида янгидан қурилаётган 2 қаватли ёпиқ типдаги “Яшил дунё” савдо мажмуасининг ертўла қисмида жойлашган омборхона ва савдо дўконлари, шунингдек, 1 ва 2 қаватлардаги савдо расталари ҳамда дўконлар 25 йил муддатга сотилиши давом этмоқда.\nЎзбекистон Республикаси резидентлари ва норезидентларини, юридик ва жисмоний шахсларни “Яшил дунё” савдо мажмуасидаги омборхоналар, савдо дўконлар ва савдо расталарининг “Ижара ҳуқуқи”ни сотиб олишга таклиф этамиз.\nҲурматли тадбиркорлар “яшил дунё” савдо мажмуаси жойлашган массивда 64 та 7 қаватли уй-жой ва “TERMIZ CITU” замонавий бизнес шаҳарчаси бунёд этилиб, шаҳримизнинг энг кўркам ва обод жойига айланишини эслатиб ўтамиз.\nҚўшимча маълумот олиш ва аризалар бериш учун дирекция маъмурятига мурожаат қилишингиз мумкин.\nМанзил : Термиз шаҳар, Ат-Термизий шох кўчаси 28-уй.\n“Марказий деҳқон (озиқ-овқат) бозори” МЧЖ маъмурияти\nТелефонлар: (0-376) 224-05-03,( +998 90) 295-00-66, (+998 93) 790-12-67\nФурсатни бой берманг, дўконлар ва расталар сони чекланган!\nPrevious PostНотариал идораси қандай хизматлар кўрсатади?\nNext PostБарчиной спорт кийимлари тикаяпти\nDiyor24 Iyun 5, 2020


ЎзА - Давлат хавфсизлик хизмати ходимлари учун замонавий уйлар\nДавлат хавфсизлик хизмати ходимлари учун замонавий уйлар\nБухоро шаҳрининг Турди Фароғий кўчасида ҳар бири 30 хонадондан иборат 3 та беш қаватли уй фойдаланишга топширилди. Бу 14 январь – Ватан ҳимоячилари куни арафасида Давлат хавфсизлиги хизмати ходимлари учун ажойиб байрам совғаси бўлди.\nҚувончли воқеа муносабати билан бу ерда бўлиб ўтган тантанали маросимда вилоят ва Бухоро шаҳри ҳокимликлари мутасаддилари, давлат хавфсизлик хизмати ходимлари, жамоатчилик вакиллари иштирок этди.\nТадбирда вилоят ҳокими, вилоят ҳарбий -маъмурий сектори раҳбари Ў.Барноев ва бошқалар сўзга чиқди.\nДХХ хизматчилари шарафли ва масъулиятли вазифа – муқаддас юртимиз сарҳадлари дахлсизлиги ҳамда халқимизнинг тинч-осойишта ҳаётини таъминлаш йўлида фидойилик ва жасорат намуналарини намойиш қилмоқда, деб таъкидланди маросимда. Улар давлатимизнинг мазкур соҳага қилаётган эътиборини, ходимларни ижтимоий ҳимоя қилиш, жумладан, яшаш шароитларини янада яхшилаш борасида ғамхўрликларини доимо ҳис этаётир. Бухоро шаҳрида “Ипотека банк”нинг узоқ муддатли кредитлари асосида 90 оилага мўлжалланган икки, уч ва тўрт хонали турар жойларнинг қурилгани ҳам бунинг яққол амалий ифодаси бўлди.\nМазкур ижтимоий объектлар қурилишига 15 миллиард сўм маблағ сарфланди.\nМаросимда хонадон эгаларига уй калитлари тантанали равишда топширилди.\n– Албатта, жуда хурсандмиз, – дейди ДХХ хизматчиси Темур Ортиқовнинг турмуш ўртоғи Лайло Аллаберганова. – Қарийб 80 квадрат метрга тенг икки хонали нархи арзонлаштирилган уйимизда ошхона, болалар хонаси ва меҳмонхонагача зарур мебель, газ комфоркаси ва бошқа инвентарлар билан жиҳозланган. – Бундай ғамхўрлик ва қулайлик учун давлатимизга, Президентимизга катта раҳмат!


Тожикистонда беморлар тузала бошлади, Қозоғистон карантиндан чиқмоқда\nЖаҳон 00:30 / 22.05.2020 45429\n21 май куни Тожикистонда 3 киши коронавирус сабаб вафот этган ва касаллик қурбонлари сони 44 нафарни ташкил қилмоқда. Бу Марказий Осиё давлатлари орасида энг юқори ўлим кўрсаткичи ҳисобланади.\n20 майдан бошлаб Тожикистонда коронавирус беморлари тузалишни бошлади. Шу куни 470 бемор тузалган бўлса, 21 май куни вирусдан тузалганлар сони 1 008 нафарга етди. Айни дамда вирус юқтирганлар билан алоқада бўлган 3 592 киши шифокорлар назоратида бўлиб турибди.\n23 апрелдан буён омма олдида кўриниш бермаётган президент Имомали Раҳмон ОАВда яна кўриниш берди. У Душанбе мэри ҳисобланган ўғли Рустам Имомали билан бирга пойтахтдаги вақтинча касалхона вазифасини ўтайдиган объектларни бориб кўрди. Президент биноларни ҳимоя ниқобида кўздан кечирди.\nҚозоғистонда коронавирус юқтирганлар сони 7 234 нафарга етди. Сўнгги бир кунда мамлакатда 265 кишида вирус аниқланди. Вирусдан тузалганлар сони эса 3 843 нафарни ташкил этмоқда. Энг кўп касалланиш ҳолати Олма-Ота (1 966) ва Нур-Султонда (1 403) қайд этилган.\nБугун Қозоғистонга Қатардан гуманитар ёрдам олиб келинди. 8,5 тонна миқдордаги ёрдам тиббиёт воситаларидан иборат бўлгани ва у шахсан Қатар амири шайх Тамим ибн Ҳамад топшириғи билан юборилгани маълум қилинди.\nҚозоғистонда 21 май куни икки киши жонлантириш бўлимидан оддий палатага ўтказилди. Умумий ҳисобда 112 киши оғир аҳволда жонлантириш бўлимига ётқизилгач, аҳволи яхшиланиб оддий палатага қайтарилган.\nМамлакатда карантин чораларини юмшатиш давом эттирилди. 25 май кунидан Олма-Отада кафе ва ресторанларни очиш бошланади. Овқатланиш шохобчаларида карантин қоидаларига тўлиқ риоя қилиш талаб этилади. Битта столда кўпи билан тўрт киши ўтириши мумкин. Столлар ораси эса камида 2 метр бўлиши белгиланган. Иш вақти соат 23:00гача. Шунингдек, шаҳардаги барча меҳмонхоналар очилган.\nШарқий-Қозоғистон вилоятида 23 майдан болалар боғчалари фаолияти тикланади. Олма-Отада бугундан сартарошхона ва гўзаллик салонлари ҳам ишлашни бошлади. Улар санитар талабларига жавоб бериши ва infoalmaty.kz сайтида рўйхатдан ўтиши керак.\nҚозоғистонда карантин қоидаларини бузганлик учун жазодан расмийлар ҳам қутула олмаяпти. Олма-Ота ҳудудига кирувчи Панфилово тумани прокурори Саян Шалгимбаев саунада дўстлари билан дам олаётгани тасвирланган видео интернетда тарқалди. Кадрда Кербулак тумани суд раиси ҳам кўринган. Уларнинг иккиси ҳам ишдан бўшатилгани айтилмоқда.\nҚирғизистонда 21 май куни 43 кишида коронавирус аниқланди ва касаллик юқтирганлар сони 1 313 кишига етди. Кун давомида 19 киши тузалди. Пандемия бошлангандан буён 929 киши коронавирусдан тузалди. Айни дамда 370 киши даволанмоқда ва уларнинг 5 нафари оғир авҳолда экани айтилган. Шу вақтгача Қирғизистонда 14 киши коронавирус қурбони бўлди.\nМамлакат пойтахти Бишкекда 25 майдан спортзаллар, тренажёр ва бассейнлар фаолияти тикланиши маълум қилинди. Аммо контактли спорт турлари билан (футбол, баскетбол, кураш турлари, бокс) шуғулланувчилар фаолияти ҳозирча тикланмайди.\nМарказий Осиёнинг яна бир давлати Туркманистонда ҳамон расман коронавирусдан зарарланиш ҳолатлари тасдиқланмаган.\n11:00 / 22.05.2020 52860


2 ноябрь, 2019, 18:40\nТеглар:Локомотив | Суперлига | Самвел Бабаян\n"Локомотив" жамоасидан қизиқ кўрсаткич.\nТошкентнинг «Локомотив» клуби ўзига хос натижаси билан кўпчиликнинг эътиборини тортмоқда. Жамоа аъзолари 23-турда Олмалиқда АГМКга қарши ўтган баҳсда 1:1 ҳисобида дуранг қайд этишди. Бир қарашда бу футболда юз берадиган оддий ҳисоблардан бири сифатида кўриниши табиий.\nЛекин гап шундаки, темирйўлчилар охирги 8 та учрашувнинг 6 тасида фақат 1:1 ҳисобини қайд этди. Очиғи, бундай натижа кўрсатиш ҳаммага ҳам насиб қилмаса керак. Эътиборлиси, 1:1 ҳисобидаги дуранглар асосан Самвел Бабаян бош мураббий бўлганидан кейин юз берган. Унгача эса «Локо» иштирокидаги учрашувларда ушбу ҳисоб кузатилмаётганди. Ҳаммаси эса 16-турда Термизда «Сурхон»га қарши учрашувдан бошланди.\nЭнди бемалол айтишимиз мумкинки, Бабаян 1:1 ҳисоби бўйича ўзига хос «мутахассис»га айланиб бормоқда. Яна бир қизиқ жиҳати шундаки, «Локомотив»нинг олдинги мавсумларда қайд этган 1:1 ҳисобларини кузатиб чиқдик. Унга кўра 2012 йилги чемпионатда «Локомотив» иштирок этган ўйинларда ушбу ҳисоб етти марта қайд этилган. Албатта, бу ҳолат бутун мавсум давомида кузатилган. Ҳозирги пайтда эса «Локомотив» иккинчи давранинг ўзидаёқ 6 марта 1:1 ўйнашга улгурди. Олдинда яна учта тур қолганини ҳисобга олсак, «Локомотив»да 2012 йилдаги натижани такрорлаш имконияти бор.\nBabayan ham murabbiymi bo'lmasa


"Янги уйғониш даври” кимга боғлиқ? - Халқ сўзи\n"Янги уйғониш даври” кимга боғлиқ?\n14:47 03 Сентябр 2020 Сиёсат\nПрезидент Шавкат Мирзиёевнинг Мустақиллик байрамига бағишланган тадбирдаги нутқини тинглаб\nДавлатимиз раҳбари ҳаётимизга тобора чуқур кириб бораётган «Миллий тикланишдан – миллий юксалиш сари» деган даъваткор ғоянинг аҳамияти ҳақида алоҳида тўхталиб ўтди, мазмунини очиб бердилар. Менинг эса бу ҳақдаги тасаввурларим янада ойдинлашди.\nМустақиллик халқимизнинг миллий тикланишини таъминлаб берди, оммани бирлаштириб, халқ сифатида миллий истиқлол ғояси атрофида жипслаштирди. Миллий тикланиш одамларнинг бир тоифаси эмас, барча бирдек эркин яшашига, танлаш ҳуқуқига ва турмуши қулай бўлишига замин яратди.\nМиллий юксалиш – улкан ҳаракатни талаб этади. Шу сабаб, 2017 йилда мамлакат тараққиёти учун Миллий юксалиш босқичига пойдевор қўйилган – Ўзбекистонни ривожлантиришнинг Ҳаракатлар стратегияси қабул қилинган. Сўнгги йилларда эришган юксак марралар ушбу муҳим ислоҳотларнинг самараси деб биламан. Айниқса, ҳуқуқий ислоҳотлар мажмуини ҳосил қилган қонун ҳужжатларининг электрон умумхалқ муҳокамаси, раҳбарларнинг халқ олдида ҳисобдорлиги, мурожаатлар билан ишлаш маданияти, замонавий онлайн хизматлар кенгайиши, турли хил бюрократик тўсиқларни олиб ташлаш каби ҳаётимизни енгиллаштирувчи омиллар адолат билан татбиқ этилгани буни исботлайди. Адолат ва қонунийлик барқарор бўлган мамлакатда юксалиш кафолатли бўлади.\nАслида ҳам, Миллий юксалиш ғояси ислоҳотлар ким учун ва нима учунлигини, аҳамиятини очиб беради. Бундай тушунчага эга одамлар юксалиш йўлида бирлаша олади, ихтиёран завқ билан ишлайди, ҳаётидан рози бўлиб яшайди.\nАйримлар «миллий ғоядан мақсад нима» деган саволга тутишларидан чўчийди, баҳсдан ўзини олиб қочади. Мен миллий ғоя моҳиятини агар битта сўз билан ифодалаш мумкин бўлса – «Розилик», агар икки сўзда акс эттириш керак дейилса – унга «Адолат» сўзини қўшган бўлардим. Аҳамият берилса, айнан бу сўзлар Президентнинг байрам нутқида такрор ва такрор таъкидланди, тушунтирилди. Янги Ренессанс даврига хос бўлган асослар аниқ далиллар билан кўрсатиб берилди.\nУйғониш ва юксалиш ҳар бир фуқаронинг ўзига ҳам боғлиқ. Бунинг учун ўзгаришни, уйғонишни ўзимиздан бошлашимиз керак. Юксалиш учун «Менинг ҳиссам қандай бўлади?» деган саволни ўзимиз учун шиор қилсак бўлгани. Яъни, ҳар биримиз дахлдорлик ҳиссини унутмасдан, ислоҳотларга ҳисса қўшиш ҳаракатида бўлишимиз шарт. Шуни тушуниб, ҳамжиҳатликда ҳаракат қилсаккина, мақсадга тезроқ эришамиз.


Рейган ва Тетчерга маслаҳатчи бўлган иқтисодчидан қимматли сабоқлар: Катта солиқ юки ғазнани тўлдирмайди\n17:40 / 14.06.2019\n13-14 июнь кунлари Тошкент шаҳрида VI «Марказий Осиё, Мўғулистон, Кавказ ва Афғонистон» минтақавий форуми ( CAMCA - қисқартма инглизчадан) бўлиб ўтди. Форум минтақада ва унинг ташқарисида нуфузга эга бўлган турли соҳа вакиллари, ёш етакчилар ва илғор экспертлар билан КАМКА минтақасида содир бўлаётган жараёнларни яхшироқ тушуниш учун фикр алмашиш бўйича ноёб имкониятни тақдим этади.\nТошкентда ўтаётган форумда иштирок этиш учун Ўзбекистонга ташриф буюрган доктор Артур Лаффер давлат бошқаруви соҳаси мутахассиси Азиза Умарова саволларига жавоб бериб, солиқ сиёсати бўйича ўз мулоҳазаларини билдирди.\n— Ҳақиқатан, агар ҳукумат солиқ ставкаларни пасайтириб, юкни камайтирса-ю, солиқ базаси кенгаймай, бюджетга тушум кўпаймаса, нима бўлади?\nТамакига қўйилган солиқ, асосан, аҳоли саломатлигини сақлашдан келиб чиқиб, ўрнатилади. Хавфсиз йўлларни барпо этишда тезликни оширмаслик учун жарима қўлланади.\nЛекин нега даромади паст бўлган аҳоли катта миқдордаги солиққа тортилиши керак? Нега иш ўрни яратиб, арзон ва сифатли маҳсулот ишлаб чиқараётган компания кўпроқ солиқ тўлаши керак? Биз эндиликда сифатсиз ва қиммат маҳсулот ишлаб чиқариб, иш ўрнини қисқартириши учун уларни солиққа тортмаймиз.\nЮқорида айтганимдек, тамаки учун қўйилган солиқ ҳам ғазнани тўлдириш учун белгиланмаган, жарималар бюджетни тўлдирмайди. Корхоналарга катта солиқ солиб, тушум ўсишини ҳам кутиш мумкин эмас.\nИслом атоқли олими Ибн Ҳалдун ўзининг «Муқадимма» асарида шундай дейди:\n«Сулолалар тарихининг аввалида солиқ юки кам бўлган, ғазна эса тўлиб тошган. Ҳокимият инқирозга юз тутган даврга келиб, солиқ юки катта, ғазна эса бўм-бўш эди».\nРивожланаётган давлатлар ривожланган давлатлар тажрибасига назар ташласин, унинг бугунги кундаги амалиётига эмас.\nСолиқ юки камайтирилиши солиқ тўловчилар сони ортишига олиб келади. Яъни даромад паст инсон ҳам солиқ тўлашга қурби етади, солиқ базаси кенгаяди, иқтисодиётда фаол бўлган жамият аъзолари кўпаяди. Ставканинг оширилиши кутилмаган салбий оқибатларга сабабчи бўлади.\nМасалан, кучукни тепсангиз у қочиб кетади, қаерга кетиши эса номаълум. Агар уни парвариш қилсангиз, энди кучукнинг қаерда бўлишини албатта биласиз. Катта солиқ юки ҳам бир нарсадан мужда беради: даромадларни яшириш лозим. Жамият шу ўй билан иш бошлайди ва фаолиятини давом эттиради.\n— Давлат тасарруфидаги корхона ва ишлаб чиқариш компанияларини хусусийлаштириш масаласига нима дейсиз? Уни амалга оширишда ёдда сақлаш лозим бўлган танқидий омил нимада? Шундай шароитда бюджетга тушум камайиб кетмаслиги кафолати сақланиб қоладими?\n— Давлат тасарруфидаги корхоналари ҳақиқатан давлат тасарруфидаги сифатида номига муносиб бўлиши керак. Улар мудофаа, таълим, соғлиқни сақлаш каби масалаларда фаолият олиб борувчи бирликлар бўлса, бизнес ҳукумат қарамоғидан узоқроқда бўлиши лозим. Ҳукумат ўзи билган ишни яхшироқ қилишига имконият бўлиши лозим. Одатда у бизнес билан шуғулланмайди, темир йўллар, қишлоқ хўжалиги, авиакомпаниялар хусусий қўлга ўтиши лозим. Ишонинг, давлат бизнесни самарали бошқара олмайди.\nМисол учун, Туркия мамлакатда хусусийлаштириш жараёнини анча аввал бошлаганди, 2008-2016 йиллар оралиғида бу ишлар янада жадал давом этди. Уларнинг ҳаво йўллар компанияси фаолиятини таҳлил этсангиз, давлат тасарруфидаги анча-мунча компаниядан кўра самарали ва даромадли эканига амин бўласиз. Менимча, булар тушумларнинг камайиб кетишига сабаб бўлмайди.\nМаълумот учун, Артур Лаффер АҚШнинг 40-президенти Рональд Рейган ва Буюк Британия собиқ Бош вазири Маргарет Тетчер хонимга маслаҳатчи бўлган. Унинг номи билан аталувчи Лаффер эффекти эса иқтисодиётда солиқларни камайтириш орқали солиқ тушумини кўпайтириш ҳолатига нисбатан ишлатилади. У «Жаҳон инфляция феноменни» ва «Солиқлардан қочишнинг иқтисодий назарияси» каби қимматли асарлар муаллифидир.\nЭксперт: Адвокатларни тадбиркорлик субъектига тенглаштириш қонунга зид\nСолиқ қонунчилигига риоя этилишини назорат қилувчи ягона ахборот платформаси ишлаб чиқилади\n16:40 / 01.09.2019\nШвеция Россия туфайли янги солиқ жорий этмоқчи


«Илҳом» театри асосчиси Марк Вайлнинг қотили Ўзбекистонга қайтарилди. Бу ҳақда Ўзбекистон Бош прокуратураси матбуот хизмати Kun.uz’га маълум қилди.\n«2019 йилнинг 12 февралида Ўзбекистон Бош прокуратураси томонидан Тожикистон Бош прокуратураси сўрови бўйича жазо муддатини ўтаётган Ғафуров.Ё.А Тожикистон ҳудудида икки ва ундан ортиқ кишини қасддан ўлдириш, ўқотар қуролларни ноқонуний сақлаш, безорилик ва давлат мансабдор шахсларига нисбатан зўравонлик ишлатиш сингари жиноятларни содир этгани учун жиноий жавобгарликка тортиш мақсадида уч ой муддатга қўшни давлат ваколатли органлари қўлига топширилган эди.\n2019 йил 7 май куни Ғафуров.Ё.А Тожикистоннинг ваколатли органлари томонидан Ўзбекистонга қайтарилди.\nҲозирда у Ўзбекистон ҳудудида содир этган жиноятлари учун ўзига берилган жазо муддатини ўташда давом этмоқда», — дейилади Бош прокуратура хабарида.\nМаълумот учун, 2010 йил 17 февраль куни жиноят ишлари бўйича Тошкент шаҳар суди Ёқуб Ғафуровни Ўзбекистон ҳудудида бир қатор жиноятларни содир этганликда айбдор деб топиб, 20 йил муддатга озодликдан маҳрум этган эди. Жумладан, Ёқуб Ғафуров шериклари Алишер Сатторов ва Қаҳрамон Пўлатов билан «Илҳом» театри асосчиси Марк Вайлнинг ўлимида айбдор деб топилган.\n«Илҳом» театри раҳбари ва асосчиси, режиссёр Марк Вайл 2007 йилнинг 6 сентябрида, театрнинг 32-мавсуми очилишидан бир кун олдин ўз уйи подъездида пичоқлаб кетилганди. Оғир тан жароҳатларини олган 55 ёшли Марк Вайль шифохонада вафот этган.


Қозоғистонда давлат хизматчилари маошини 50 фоизга ошириб беришлари мумкин\n18:30 / 20.07.2017\nҚозоғистон давлат хизмати ишлари ва коррупцияга қарши кураш агентлиги давлат хизматчиларига иш ҳақи тўлашнинг янги тизимини жорий этмоқда, унда маошни 50 фоизга қадар кўпайтириш мумкин, деб хабар қилмоқда Sputnik Қозоғистон.\n«Давлат хизматчиларига иш ҳақи тўлашнинг янги тизими уларнинг маошларини 50 фоизга ошириши мумкин», - дея хабар берди агентлик раисининг ўринбосари Ойгул Шоимова.\nЯнги тизим икки қисмдан иборат бўлади: доимий ва ўзгарувчан.\nБиринчиси эгаллаб турган лавозимга боғлиқ бўлади. Ўзгарувчани эса қилинган ишга қараб бонуслар қўшишни назарда тутади. Дастлабки лойиҳага кўра, бонуслар йилда бир маротаба давлат хизматчиси фаолиятини баҳолаш асосида тўланади.\nБонуслар ҳаммаси бўлиб 4 синфга бўлинади: “ажойиб”, “самарали”, “қаноатлантирувчи” ва “самарасиз”. Шоимованинг сўзларига кўра, бонусларни “ажойиб” ва “самарали” ходимлар олиши режалаштирилмоқда.


Эронда бўлиб ўтган кураш бўйича ЖЧда Ўзбекистон терма жамоаси 11та медал олиб, биринчи ўринни эгаллади\n15:13 / 07.11.2015\nЭроннинг Тахти шаҳрида ўзбек кураши бўйича навбатдаги жаҳон чемпионати бўлиб ўтди.\nМурод Дўсимбетов бошчилигидаги терма жамоа аъзоларидан олтин медалга биринчи бўлиб -66 кг вазн тоифасида гиламга чиққан Маъруф Ғайбуллаев эга чиқди. У финал беллашувида яна бир ўзбекистонлик Аброр Жабборовни мағлубиятга учратди. Иккинчи олтин медални эса -73 кг вазн тоифасидаги Давлат Абраев қўлга киритди. У финалда эронлик Хади Гадамини енгди.\nИккинчи кумуш медалга -60 кг вазнда Раҳмон Жумаев сазовор бўлди. Шу вазнда имкониятини синовдан ўтказган Миржон Тўхтаев бронза медали билан тақдирланди. Бир кун аввал +100 кг вазн тоифасида олтин медалга эга бўлган Муҳсин Хисомиддинов мутлоқ вазнда бронза медалига эга бўлди.\nЖаҳон чемпионатининг биринчи куни Ўзбекистон вакиллари 3та олтин ва 2та кумуш медални қўлга киритишганди.\nЎшанда -81 кг вазн тоифасида гиламга чиққан Тимурхон Тўраев, -100 кг вазнда курашган Эркин Дониёров ҳамда энг оғир +100 кг вазн тоифасидаги Муҳсин Ҳисомиддинов жаҳон чемпиони номига сазовор бўлишган эди. Шу тариқа, Ўзбекистон терма жамоаси курашчилари 5та олтин, 4та кумуш, 2та бронза медали билан умумжамоа ҳисобида биринчи ўринни эгаллашди. Мезбонлар Эрон терма жамоаси иккинчи ўринни эгаллади.\nИккинчи кунги барча ғолиб ва совриндорлар:\n1. Ганбар Али Ганбари (Эрон)\n2. РАҲМОН ЖУМАЕВ (ЎЗБЕКИСТОН)\n3. Эҳсон Баҳрамиан Ҳаёт (Эрон)\n3. МИРЖОН ТЎХТАЕВ (ЎЗБЕКИСТОН)\n1. МАЪРУФ ҒАЙБУЛЛАЕВ (ЎЗБЕКИСТОН)\n2. АБРОР ЖАББОРОВ (ЎЗБЕКИСТОН)\n3. Гассем Нуриозода (Эрон)\n3. Марат Ўрозов (Туркманистон)\n1. ДАВЛАТ АБРАЕВ (ЎЗБЕКИСТОН)\n2. Хади Гадами (Эрон)\n3. Нуриагди Жепбаров (Туркманистон)\n3. Вячеслав Пламадеала (Руминия)\n1. Иброҳим Гажар (Эрон)\n2. Парк Бейонг Мин (Жанубий Корея)\n3. Григор Бахан (Молдова)\n3. МУҲСИН ХИСАМИДДИНОВ (ЎЗБЕКИСТОН)\nБиринчи кунги барча ғолиб ва совриндорлар:\n1. ТЕМУРХОН ТЎРАЕВ (ЎЗБЕКИСТОН)\n2. РУСЛАН БОЛТАЕВ (ЎЗБЕКИСТОН)\n3. Илёс Алиакбари (Эрон)\n3. Сардор Жумаев (Туркманистон)\n1. Сайидалиашгар Мусави (Эрон)\n2. Юнус Вализода (Эрон)\n3. Гоирги Иадзе (Грузия)\n3. Игор Книш (Украина)\n5. ВАЛИЖОН ОЧИЛОВ (ЎЗБЕКИСТОН)\n2. Муслим Нури (Эрон)\n3. Воҳид Нури (Эрон)\n3. Владислав Зембятский (Украина)\n1. МУҲСИН ХИСАМИДДИНОВ (ЎЗБЕКИСТОН\n3. Ҳамид Голи (Эрон)\n3. Жаъфар Паҳлавони (Эрон)


Ўзбекистонда барча йўналишдаги шифокорлар COVID-19'дан даволашга ўқитилади - Zamin.uz\n07:25 / 15.07.2020\nРеспублика махсус комиссияси аъзоси Феруза Ҳамробоева АОКАда ўтказилган матбуот анжуманида Ўзбекистонда барча йўналишдаги шифокорлар коронавирус касаллигидан даволаш учун ўқитилишини маълум қилди.\n«Республикада карантин эълон қилинган кундан бошлаб Тошкент врачлар малакасини ошириш институти томонидан республика бўйлаб бир қанча мутахассислар 18 соатлик COVID-19 инфекциясини даволаш, ташхислаш ва профилактикаси ўқув-дастури бўйича ўқитилган.\nБугунги кунга келиб мутахассисларимиз етарли. Лекин вазият бундан-да мураккаблашса, мутахассис етказолмай қоламиз. Бунинг олдини олиш учун эса бугун вазирликда бўлиб ўтган йиғилишда масъулларга республикадаги барча шифокорлар (ихтисослашувидан қатъи назар) коронавирусдан даволашга ўқитилиши бўйича кўрсатма берилди. Эртадан бошлаб ўқитиш, малака ошириш курслари бошланади. Бу орқали шифокорлар захирасини тайёрлаймиз», деди Ҳамробоева.\nШунингдек, Ҳамробоева уйда даволанаётган беморлар ёки касаллик юқиб қолишидан хавфсираган фуқаролар томонидан call-марказларига жуда кўп қўнғироқлар бўлаётгани, аммо жавоб берилмаётганига изоҳ берди. Маълум қилинишича, ушбу муаммо ижобий ҳал қилинади. Call-марказда оператор-мутахассислар сонини кўпайтириш бўйича топшириқ берилган. Ундан ташқари, фуқаролар коронавирусга оид ўзларини қизиқтирган саволларга вазирлик сайтида махсус рукндан жавоб олишлари мумкин.\nМатбуот анжуманида Коронавирусга қарши курашиш штаби аъзоси Ҳабибулло Оқилов шифохоналарни тўлиқ карантинга олиш амалиёти нотўғри бўлгани ҳақида гапирди.\n«Карантинга ёпиладиган шифохоналар ҳақида гапирсак. Агар коронавирусга мўлжалланмаган шифохоналарда коронавирус аниқланса, уни 14 кунга тўлиқ ёпиб ташлар эдик. Ходимлар ўша ерда қолдирилиб, озиқ-овқат билан таъминланарди.\nЖаҳон тажрибаси шуни кўрсатдики, бу нотўғри йўл. Ҳозир шифохонанинг коронавирус чиққан бўлимининг ўзини ёпяпмиз. Уни ҳам фақат бир кунга. Ходимлар ўзини яккалаш тартибига ўтказилади ёки карантинга олинади. Бўлимда тегишли санитария тадбирлари ўтказилгандан кейин эртасига бўлим яна қайтадан ўз фаолиятини давом эттиради», деди Оқилов. “Замин” янгиликларини “Telegram”да кузатиб боринг


Ўзбекистон импортида юқори улушга эга бўлган давлатлар очиқланди\n2021 йилнинг январь — сентябрь ойларида Ўзбекистоннинг экспорт ҳажми 10,3 млрд. АҚШ долларига тенг бўлди.\nЭнди ушбу стипендиатларнинг 56 нафари бакалавриат, 67 нафари магистратура ва 18 нафари докторантура таълим дастурлари бўйича дунёнинг етакчи олий таълим муассасаларида ўз билим ҳамда кўникмаларини оширади.\nЕвропада янги машиналарнинг сотуви кескин камайди\nACEA деб номланувчи Европа автомобиль ишлаб чиқарувчилар уюшмаси маълумотларига кўра, ўтган ойда янги машиналарга бўлган талаб 718 598 донага тушиб кетган.\nГермания халқаро ҳамкорлик жамияти ва OPASCA GmbH кўмагида юртимизга келтирилган ушбу кўчма мобиль ПЗР лаборатория бир суткада 1,5 минг кишида коронавирусга ПЗР текширувини амалга ошириш имконини беради.\nЕвропада электр энергияси нархи кескин кўтарилиши кузатилмоқда\nКучли шамол бўлмаганлиги сабабли Шимолий денгиздаги шамол электр станцияларида электр энергияси ишлаб чиқариш ҳажми қисқарган. Бу эса электр энергиясининг нархи рекорд даражада кўтарилишининг асосий омилларидан бўлган.\nДавлатимиз раҳбари 2017 йилда ушбу корхона негизида пахта-тўқимачилик кластери тузиш лойиҳаси билан танишган эди. Шундан сўнг унинг фаолиятида туб бурилиш бўлди.\nГерманиянинг Амалий Фанлар университетида 14 215 талаба таҳсил олади. Ушбу таълим муассасаси Германияда амалий фанларни ўқитиш бўйича кучли 10 та йирик университетларидан бири ҳисобланади.\nТинч-осойишта, фаровон ҳаёт учун масъулмиз\nБағдод тумани иккинчи сектори томонидан аҳоли хонадонларига уйма-уй кириш, ҳудуддаги ижтимоий соҳа объектларини ўрганиш орқали муаммоларни аниқлаш ва ҳал этиш чоралари кўрилмоқда.\nShowing 241-252 of 1,830 items.


Суратда дамашқий қиличнинг сопи ва бир қаричча қисми акс этган. Уни кўрган кишида дафъатан шундай фикр туғилади: бу қилич фототасвирга олинганига қараганда ҳозир ҳам бор экан-да! Соҳибқирон бобомизнинг қиличи қаерда сақланмоқда? Cоҳибқирон “Тузуклар”ида шундай ёзган:\nОлтмиш икки кун ноҳақ азобланган баҳодир қўлида қилич, кўзлари ёниб шердай важоҳат билан ғанимнинг қаршисида тўсатдан пайдо бўлишини тасаввур қилинг! Интиқом ўтида ёнган йигит бир зарб билан золим ҳокимни нариги дунёга жўнатиши мумкин эди. Аммо у қасос олишга шошилмайди. “Таржимаи ҳол”да ёзилишича, худди шу дамда Алибек Жониқурбоний оғаси Муҳаммадбекдан нома олган бўлиб, унда Амир Темурга ёрдам кўрсатиш сўралган эди...\nБироқ Шоҳ Мансурнинг ажали етган эди... ”\n...1405 йил, 18 феврал. Ўтрор ҳокими Бердибекнинг саройида буюк лашкарбоши, давлат арбоби Амир Темур ибн Тарағай уч марта “Ло илоҳо илло Оллоҳ”, дея такрорлаб жон берди. Шундай қилиб, Хитой устига юриш режаси унинг вафоти туфайли бекор қилинди ва Амир Темур жасадини Самарқандга олиб бориш Хўжа Юсуфга топширилди.\nМақбара ичини бундай ошиқча нарсалар билан безаш шариатга тўғри келмас эди. Шунинг учун 1409 йилнинг май ойида Самарқанд тахтини эгаллаган Шоҳрух Мирзонинг буйруғи билан бу ердаги ошиқча ашёлар йиғиштирилиб, қимматбаҳолари хазинага топширилди. Балки, уларнинг ичида Соҳибқирон шамшири ҳам бўлгандир? Ҳар ҳолда, мақбара ичидаги қимматбаҳо буюмлар 1409 йилгача турган бўлса, демак, исрофгар шаҳзода Халил Султоннинг ҳукмдорлик давридан “талофатсиз” чиққан, дейиш мумкин. Соҳибқироннинг “энг арзони бир вилоят солиғининг баҳосига тенг келадиган” жанговар аслаҳалари ва яроқлари хазинада қанча вақт сақланган экан? Тарихий манбаларда Амир Темур қиличи ва яроғ-аслаҳалари тўғрисидаги маълумотлар унинг вафотидан сўнг орадан 300 йилдан зиёд вақт ўтгач, яна тилга олинади. Аммо бу гал... Келинг, миллатимизнинг энг тушкун ва аламли кунлари тарихига бир назар солайлик.\n“Салтанат тўнини кийгач, тинчлигу соғлигим кетди, ўз тўшагимда роҳатда ухлаш ҳузур-ҳаловатидан воз кечдим”, - деб ёзган Соҳибқирон бобомиз ўз “Тузуклар”ида. Афсуски, ҳукмронлик тахтига ўтирган кейинги сулолалар ғафлат уйқусига берилганлар. Ваҳоланки, Амир Темур ўгитлари барча авлодлар учун бирдек дастурамал бўлиши лозим эди.


12:47 / 14.06.2013 | muhammad obiddin | 1830\nШайх ҳазратлари! сизга яна бир савол билан мурожаат қилмоқчи эдим. дуо қилиб кейин юзга суртиш тўғрими. Бу гал салладан фарқли ўлароқ бидат масаласи бор шу юзларига суртганлар деган хадис заиф бу бидат деганлар ўзларига бир хадисни яни пайғамбаримиз (с. В. В) ўлимларидан олдин дуо қилиб қолларини ташлаб юборганлари ва юзга суртганлар деган хадис жуда заиф дейишади шу масалага нима дейсиз? Аллоҳ таоло сидеколимдан рози болсин!\nБу масалани айтавериб, ёзавериб чарчаб кетдик. Уни излаб топиб, ўқиб олсангиз яхши бўлар эди. Мен ҳар бир одамга барча масалаларни алоҳида-алоҳида топиб беришим жуда қийин. Мана, бундан бир қанча вақт олдин берилган жавоблардан бири: Ўша одамлар илмнинг, хусусан, ҳадис илмининг кўчасидан ҳам ўтмаган одамлар эканлар. Бўлмаса, имомо Бухорий, Абу Довуд ва Термизийлар риовоят қилган ҳадисларни ишончсиз дермидилар. Одатда, бу кабилар турли бемазҳаб фирқаларга эргашганлар бўлади. Улардан ҳазир бўлинглар! Абу Мусо розияллоҳу анҳудан ривоят қилинади: «Набий соллаллоҳу алайҳи васаллам дуо қилаётиб икки қўлларини кўтардилар ва мен қўлтиқлари оқини кўрдим». Бухорий ривоят қилган. Дуонинг одобларидан бири икки қўлни кўтариб дуо қилишдир. Салмон розияллоҳу анҳудан ривоят қилинади: «Набий соллаллоҳу алайҳи васаллам: «Албатта, Роббингиз ҳаёли ва каримдир. У зот бандаси Унга икки қўлини кўтарса уларни бўш қайтаришдан ҳаё қилади», дедилар». Абу Довуд ва Термизий ривоят қилган. Бу ҳадиси шариф ҳам дуода икки қўлни кўтариш кераклигига далилдир. Умар розияллоҳу анҳудан ривоят қилинади: «Расулуллоҳ соллаллоҳу алайҳи васаллам қачон дуода икки қўлларини кўтарсалар уларни юзларига суртмасдан туриб қайтармас эдилар». Абу Довуд ва Термизий ривоят қилган. Дуонинг одобларидан бири икки қўлни кўтариб дуо қилгандан кейин қўлларни юзга суртишликдир.\nМавлуди Набий (с а в )\nБармоқларни қисирлатиш гуноҳми?\nЎша илмли инсоннинг ижтиҳоди тўғрими?\nЭр вафотидан сунг аёлига номахрамми\nШундай исм қўйса бўладими?


Президент Андижон туманида янги шаҳар қурилишига тамал тошини қўйди – Газета.uz\nLotinchada 17 июн 2021, 22:29 Сиёсат\n17 июнь куни Андижон туманида Президент Шавкат Мирзиёев иштирокида янги шаҳар қурилишига тамал тоши қўйиш маросими бўлиб ўтди. Бу ҳақда давлат раҳбари матбуот хизмати хабар қилди.\nПрезидент Андижон вилоятга аввалги ташрифи чоғида Андижон туманидаги адирликларда янги шаҳар қуриш ташаббусини илгари сурган эди. Шундан сўнг, туркиялик мутахассислар билан биргаликда лойиҳа ишлаб чиқилиб, шу йил 12 апрель куни тақдимот қилинган эди. Давлат раҳбари уй-жойларни пухта лойиҳалаштириш, ҳудудда кўпроқ боғ ва хиёбонлар ташкил этиш бўйича топшириқлар берганди.\n«Бугун мана шундай улкан бунёдкорлик ишларига киришар эканмиз, аввало мард ва олижаноб халқимиз қудратига, аждодларимизнинг бой билими ва тажрибасига, меҳнаткаш, бир сўзли ва танти Андижон аҳлининг азму шижоатига суянамиз», — деди Шавкат Мирзиёев.\nМаълум қилинишича, Андижон вилояти бўйича 2016 йилгача 4 минг 846 та оила учун якка тартибдаги бир-икки қаватли уйлар қурилган. Охирги 5 йилда эса 11 минг квартирали кўп қаватли ҳамда 4 минг 400 та якка тартибдаги уйлар қурилди. Жорий йилда 6 минг 346 хонадонли 271 та кўп қаватли, шунингдек, ипотека асосида 2 минг 500 та якка тартибдаги уйлар барпо этилмоқда.\nЯнги Андижон шаҳри қандай кўринишга эга бўлади? (фото) 18 июн 2021, 15:42\nЯнги Андижон ва Андижон шаҳри ўртасида ер усти метроси қурилиши мумкин 18 июн 2021, 14:32


Кўчадаги бозорчилар » Зарафшон Газетаси\nКўчадаги бозорчилар Жамият\nМиришкор боғбону деҳқонларимиз томорқасида етиштирилган, рўзғори эҳтиёжидан ортган мева-сабзавотни бозорга чиқариб сотиб, оила кам-кўстини бутлаш, тўй-томоша қилиб, эл олдига дастурхон ёзиш ташвишида. Маҳсулотини бозорга чиқариб сотишга имкони йўқ ёки олибсотарларга сув текин бериб юборишни истамаганлар эса уйлари яқинидан ўтган кўча-кўйда, ката автомобиль йўллари бўйида савдо қиляпти.\nБир сўз билан айтганда, бу юртимизда фаровонлик ва маъмурчиликдан нишона, албатта. Ана шундай обод юрт аҳлига юксак турмуш ва хизмат маданияти ярашади. Аммо…\nАммо деҳқон бозорларини айлансангиз, кўча-кўйдан ўтсангиз, озиқ-овқат ва мева-сабзавот маҳсулотлари билан савдо қилаётган шахсларда хизмат маданиятининг пастлиги кишини ранжитади. Ошқозон-ичак касалликлари кўпаядиган мавсумда бозорларга кириб боришингиз билан шундоққина йўлакларда тупроқ ерга маҳсулотини ёйиб сотаётган кимсаларга кўзингиз тушади. На санитария назоратидан ўтган, на махсус халат кийган, на тошу тарозининг тайини бор. Одамлар оёғидан кўтарилаётган чанг, автомобиллардан чиқаётган заҳарли газ-тутун маҳсулотларга ўтириб қоляпти. Ичкарида раста етишмаётгандан мажбур бўлишибди-да, деб ўйласангиз, хато қиласиз. Ичкарида ҳашаматли айвон остида қулай ва шинам расталар мавжуд. Аммо уларнинг кўпи бўш. Бозорлар маъмурияти, санитария назорати мутасаддилари эса бу ҳолатга эътиборсиз қарашяпти. Ушбу хунук манзара ҳамма деҳқон бозорларига хос бўлгани учун аниқ биттасини мисол қилиб келтиришни лозим топмадик.\nМақсадимиз турмушимиз фаровон кечяпти экан, бозорларда савдо хизмати кўрсатиш ҳам кўнгилдагидек бўлсин, деймиз-да. Бозорлар – маъмурчилик кўзгуси. Бозорга тушган кишилар, меҳмонлар, хориждан келган сайёҳлар, йўловчилар – бари-бари у ердаги тартиб-интизом, саранжом-саришталик, кўрсатилаётган хизмат талабларига зид бундай савдо хизматини автомобиль магистрал йўллари бўйида ҳам кўриш мумкин.\nДеҳқончилик, тадбиркорликка қўл ураётган миришкорларимиз энди хизмат маданиятига ҳам эътибор қаратсалар, мақсадга мувофиқ бўларди.\nБозорда аввало тартиб бўлсин!\nЙўл четидаги ошхоналар\nҚўлбола егуликлар, сифатсиз шарбатлар юқумли касалликларни келтириб чиқаради


ИнтерФУТБОЛ :: Шоҳруҳ Маҳмудҳожиев: «ПАХТАКОР» ДАН БОШҚАСИНИ ЎЙЛАМАЙМАН»\nШоҳруҳ Маҳмудҳожиев: «ПАХТАКОР» ДАН БОШҚАСИНИ ЎЙЛАМАЙМАН»\nЖорий мавсум ўз олдига катта мақсадларни қўйган пойтахтнинг «Пахтакор» клуби гарчи Осиё Чемпионлар Лигасида муваффақиятсизликка учраган бўлсада, ички чемпионат ўйинларида ҳеч бир рақибига имкон қолдираётгани йўқ. Шота Арвеладзе жамоаси ҳам ўйин, ҳам натижа бобида Суперлиганинг энг яхши иштирокчиси бўлиб турибди. Диққатга сазовор жиҳати, грузиялик мутахассис ўйинларда тажрибали футболчилар қатори ёшларга ҳам ўзларини кўрсатиш имкониятини тақдим этмоқда. Мисол учун, асли Наманган вилояти Чуси туманидан бўлган 21 ёшли ҳужумчи Шоҳруҳ Маҳмудҳожиев 13-тур доирасида «қўқон-1912»га қарши кечган сафар ўйинида захирадан майдонга тушиб, «дубль» қайд этганча «шерлар» ғалабасини таъминлади. Асли чустлик иқтидорли йигит табиийки, чемпионатнинг иккинчи ярмини янада кучлироқ иштиёқ билан қарши олиши аниқ. Тўғри, унинг олдида оғир вазифа бор - ҳужумчилар ўртасидаги кучли рақобатга дош бериб, имкон қадар кўпроқ амалиётга эга бўлиши керак.\n- Суҳбатни сиз учун ўта омадли кечган қўқондаги ўйин ҳақида бошласак. Сир бўлмаса, айтингчи, жамоа ҳисобда ортда қолаётган паллада мураббий захирадан майдонга туширар экан, айнан қандай кўрсатма берганди?\n- Ҳа, ўйиннинг якуний қисми тобора яқинлашаётган, боз устига, жамоамиз мағлубиятга учраётганди. Шу боисми, барча футболчилар асабий руҳда эдилар. Учрашувнинг чамаси 75-дақиқаси Шота Юстинович мени ўз олдига чақирди ва майдонда ҳовлиқмасдан ҳаракатланишим, оддийроқ йўл тутиб, тўпни имкон қадар йўқотмаслигим зарурлигини алоҳида уқтирди. Чунки вақт оз эди, тўп йўқотилиши эса қимматли лаҳзаларга тушади. Арвеладзе шуни назарда тутиб, аввало, вақт қадрига етишим ва албатта, вазиятлардан максимал даражада фойдаланишимга интилишим кераклиги ҳақида кўрсатма берди.\n- Шоҳруҳ, аслида катта майдонда илк бора кўриниш берганингиз йўқ. Яъни ашаддий мухлисларга танилиб улгургансиз.\n- Ҳа, «Пахтакор» академиясида шуғуллана бошлаганимдан буён кўплаб нуфузли халқаро мусобақаларда иштирок этдим. Мисол учун, аввалига 2014 йили Таиландда ташкиллаштирилган ўсмирлар ўртасидаги Осиё чемпионатида қатнашдик. Кейин асосан ўша терма жамоа вакилларидан тузилган Ўзбекистон ёшлар терма жамоаси таркибига қўшилдим. Шу тариқа Жасур Абдураимов бошқарган жамоа сафида 2016 йили Баҳрайн мезбонлик қилган U-19 тоифасидаги қитъа биринчилигида ўзимни кўрсатишга уриндим. Лекин маълумки, ёшлар ва катталар футболи ўртасида катта фарқ бор.\n- Дарвоқе, Жасур Абдураимов ўша Осиё чемпионати олдидан футболчиларга матбуот вакиллари билан гаплашишни тақиқлаб қўйган экан. Нега?\n- Ҳаммаси ўз-ўзидан тушунарли - мураббий муҳим мусобақага тайёргарлик жараёнида бошқа юмушларга чалғимаслигимизни истаган. Яъни у бор эътибор ва диққатимизни машғулотларга қаратишимизни талаб қилганди. Жасур ака муҳим паллада ёш футболчилар ҳеч нарсани ўйламай, хотиржам ишлашлари кераклигини яхшилаб тушунтирганди. қолаверса, чемпионатда ижобий натижага эришсак, журналистлар билан бемалол мулоқот қилишимизга ҳеч ким халақит бермаслигини ҳам таъкидлаганди.\n- Лекин, натижа ўхшамаганди....\n- Тушунарли, жаҳон чемпионати йўлланмасини қўлга киритолмаганимизни эслатяпсиз... Тўғри, олдимизга қўйилган вазифани уддасидан чиқмагандик, аммо мухлислар ҳам, мутахассислар ҳам иштирокимизга юқори баҳо беришган, айниқса, сифатли футбол намойиш этганимизни эътироф этишган. Чунончи, жамоамиз «ўлим» гуруҳидан жой олганди. Ҳар ҳолда, Австралия, Хитой, ва Тожикистон ёшлар термалари асло кучсиз рақиблар саналмасди. Дейлик, «яшил қитъа» вакиллари турнир ғолиблигига яққол даъвогарлардан бири сифатида қатнашгандилар. Муҳими, биз шундай кучли рақибларга қарши ўта ишончли ўйин кўрсатдик. Фақат чорак финал босқичида Эрон термасига қарши кечган баҳсда омад юз ўгирди. Эсласам, ҳалигача ўзимни қўярга жой тополмайман - форслар дарвозамиз томон 2 марта зарба йўллаб, 2та гол уришганди...\n- Хориж клублари скаутлари айнан шундай турнирларда ёш иқтидорларни излашади. қизиқ, ўшанда кимдир сизга ҳам қизиқдими?\n- Ҳа. Лекин бу борада гапиришдан маъно йўқ. Ахир ҳозир «Пахтакор» аъзосиман.\n- Жорий йил Отабек Ғуломхўжаев мураббийлигидаги Ўзбекистон ёшлар терма жамоаси Осиё чемпионати-2020 саралаш босқичида иштирок этади. Сизнингча, ҳозирги ўсмирлар ва ёшлар халқаро майдондаги мавқеимизни тиклай олишадими?\n- Тўғри таъкидладингиз, охирги йилларда ўсмирлар ва ёшлар терма жамоалари халқаро даражада анча суст ўйнади. Ҳозирги авлод йўқотилган мавқени тиклайдими? Очиғи, бунга дангал жавоб беролмайман. Билганим шуки, жамоаларимиз аввало, ўсмирлар ва ёшлар тоифасидаги чемпионатлар саралашидан муваффақиятли ўтиши лозим. Шунда финал раундига эътибор ошади, тайёргарлик режа асосида олиб борилади. Хуллас, ҳозир бор эътибор саралаш ўйинларига қаратилиши шарт.\n- «Пахтакор» Ўзбекистон Лига кубоги илк турида «қўқон-1912»га йирик ҳисобда ютқазганига қарамай, яқинда 2-3-ўйинларда ғалабага эришиб, «плей-офф» босқичига чиқди. Тўғриси, жамоангиз ушбу янги турнирга беписанд қараётгандек кўринганди...\n- Йўқ, биз ҳар бир учрашувга ўта жиддий ёндашамиз. «Пахтакор»дек клубга ўйинларни керакли ва кераксизга ажратиш ярашмайди. Биз футболчилардан талаб қилинадигани - хоҳ чемпионат, хоҳ кубок баҳслари бўлсин, барчасига бир хил қараш ва ғалабани кўзлаш. Лига кубоги доирасидаги илк учрашувда «қўқон-1912»га йирик ҳисобда ютқазганимизга келсак, биринчидан, жамоамиз етакчилари ўрни сезилганди. Иккинчидан эса, очиқ тан олиш керак, бизга ноқулай рақиб саналган қўқон жамоаси шу куни жуда кучли ўйин намойиш этганди. Муҳими, биз ўша мағлубиятдан тўғри хулоса чиқарганимизни кейинги учрашувларда тўла исботладик.\n- Бироз ноқулай савол: бордию, Маҳмудҳожиев агар «Пахтакор»да ортиқча бўлиб қолганида, ҳозир қайси жамоа шарафини ҳимоя қиларди?\n- Очиғи, буни тасаввуримга ҳам сиғдиролмайман. Зеро, футбол йўналишидаги барча ҳаракат ва интилишларим «Пахтакор» билан боғлиқ. Болалигимдан шу жамоа вакилиман. Хуллас, бутун диққат-эътиборим шу жамоа сафида ўз ўрнимни топишга қаратилган. Яъни бошқа клублар ҳақида ҳаттоки, ўйламаяпман ҳам.\n- Мактаб ва коллежда қандай ўқигансиз? Футбол машғулотлари таҳсилга халақит бермаганми?\n- Ўқишимни отам жиддий назорат остига олгандилар. Мактабда ҳам, коллежда ҳам фақат аъло баҳога ўқиганимда отамнинг бу борадаги эътибори самараси бор, албатта. Барча фанларни вақтида яхши ўзлаштирганман. Шундай экан, футболга ўқишимга салбий таъсир қилган эмас.\n- Интернет замонида яшаяпмиз. Айтингчи, кунига ижтимоий тармоқларга қанча вақт ажратасиз?\n- Яхши савол. Ҳа, интернет олами мисли кўрилмаган даражада кенгаймоқда, кундан-кунга ривожланмоқда. Янги-янги русумли телефонлар, сайтлар ва ҳоказо. Энди саволингизга келсак, айримларга ўхшаб, телефон ёки ижтимоий тармоқлар асири эмасман. Тўғри, ҳамма қатори интернетдан фойдаланаман. Чунончи, хорижда таълим олаётган дўстларим бор. қолаверса, нафақат футбол, балки бутун дунёдаги янгиликлардан хабардор бўлиб туришнинг энг қулай воситаси - бу интернет. Лекин бунга кунига тахминан бир соатдан ортиқ вақт сарфласам керак. Умуман, энг кўп вақт машғулотларга кетади.\n- Мухлислар ёки яқинларингизга айтар сўзингиз бўлса, марҳамат...\n- Биринчи навбатда, меҳрибон ота-онамга миннатдорчилик билдираман. Зеро, шу даражага кўтарилишимда айниқса, отамнинг хизмати катта. Менга «Пахтакор» академиясида футбол алифбосидан дарс бериб, доимо маслаҳатларини аямаган илк устозим Линур Эркинович Еремеевга ҳам раҳмат. Шунингдек, чустлик дўст-қадрдонларимга алоҳида салом йўллайман. Биламан, мамлакатимизнинг ҳар бир ҳудудида «Пахтакор»га алоҳида қайғурадиган мухлислар бор. Улардан жамоамизни ҳамиша астойдил қўллаб-қувватлашларини сўрайман. Зеро, «Пахтакор» фақат улар учун ўйнайди.


"Андижон" футболчилари бугунги учрашувни қора боғичда ўтказади\n15 июнь, 2020, 12:08\nБугун "Андижон" жамоаси Муборакдаги "Б. Вафоев" номли стадионда Суперлиганинг 4-тур доирасида "Бухоро" клубига қарши майдонга тушади.\nКлуб матбуот хизматининг хабар беришича, яқинда Андижон вилояти ҳокими, "Андижон" футбол клуби президенти Шуҳратбек Қўшақбоевич Абдураҳмоновнинг онаси - Саодатхон ая вафот этган. Шу муносабат билан, "Андижон" футбол клуби футболчилари бугунги учрашувни қора боғич остида ўтказиб, ўз таъзияларини мана шундай тарзда билдиришга қарор қилишди.\nЭслатиб ўтамиз, "Бухоро" ҳамда "Андижон" жамоалари ўртасидаги учрашув Бухоро шаҳридаги "Марказий" стадионда таъмирлаш ишлари олиб борилаётганлиги сабабли, Муборак шаҳридаги "Б. Вафоев" стадионида бўлиб ўтади.\nУчрашув соат 18:30да бошланади. Ушбу баҳсни ЎзМТРКнинг "Спорт" телеканали тўғридан-тўғри эфирга узатади.\nБугунги уйинда,Андижон жамосига омад тилайман. Андижон сендан Fалаба кутамиз.!!!


O‘zLiDeP ёшлар учун “BAX TEXT OBOD” МЧЖда мастер-класс ташкил этди | O'zLiDeP\nO‘zLiDeP ёшлар учун “BAX TEXT OBOD” МЧЖда мастер-класс ташкил этди\nO‘zLiDeP Қорақалпоғистон Республикаси Кенгаши Беруний туманидаги “BAX TEXT OBOD” МЧЖда ёшлар учун мастер класс ташкил этди.\nДастлаб МЧЖ раҳбари Б.Хакимов иштирокчиларни корхона фаолияти, ишлаб чиқариш жараёни, ишчи-ходимлар учун яратилган шароитлар билан яқиндан таништирди.\nБ.Хакимовнинг айтишича, мазкур корхона Президентимизнинг 2016 йил 21 декабрдаги “2017 — 2019 йилларда Тўқимачилик ва тикув-трикотаж саноатини янада ривожлантириш чора-тадбирлари дастури тўғрисида”ги қарори ижросини таъминлаш ҳамда аҳолига янги иш ўринларини яратиш мақсадида ташкил этилган.\n“Аввалига банк кредит ҳисобига Хитойдан 12 дона трикотаж матосини тўқиш дастгохи, 190 дона тикув машиналари, бичиш, дазмоллаш, гул уйиш дастгоҳларини сотиб олдик. Кейинчалик Туркия давлатидан трафарет печат машинасини қўшимча дастгоҳлари билан сотиб олиш бўйича шартнома туздик. Агар тикув дастгоҳларини келтириб ўрнатсак, биринчи босқичда йилига 1 100 тонна хом трикотаж мато ва 1 200 000 дона тайёр маҳсулот ишлаб чиқариш қувватига эга бўламиз”, – дейди тадбиркор.\nУнинг қўшимча қилишича, ҳозирги кунда хомашё ва айланма маблағ учун 4,5 млрд сўм миқдорида кредит олиш учун “Миллий банк” Тўрткўл филиалига керакли ҳужжатлар тақдим қилинган. Бу эса 5 млн. АҚШ долларидан ортиқ тайёр маҳсулот ишлаб чиқариш ва 360 та янги иш ўринларини яратиш имконини беради.\nУчрашув давомида ёшларга тадбиркорликни бошлаш ва маҳсулотнинг харидоргир бўлишида кўпроқ нималарга эътибор қаратиш кераклиги бўйича зарур кўрсатмалар, тавсиялар берилди.


Аёлнинг оналик қуввати | Muslimaat.uz\nМанзилингиз:Муслимаат»Оила ва жамият»Фарзанд»Аёлнинг оналик қуввати\nBy Muslimaat.uz on Noyabr 25, 2019 Фарзанд\nМақолада тасвирланган ҳолат бизнинг жамиятда у қадар жиддий тус олмаган бўлса-да, шунга ўхшаш кўплаб унсурлар учраб тургани учун таржима қилинди.\nАёл қувват манбаига ўхшайди. Яъни унинг асосий вазифаси қувват ишлаб чиқаришдир. У тўхтовсиз энергия тўплайди, уни ўзгартиради, сарфлайди. Унинг қуввати турли хил бўлиб, алоҳида бўлимларда сақланади.\nБугунги кун аёлларида ушбу бўлимларнинг бирида танқислик юзага келган: талаб энг кўп бўлган энергия танқислиги. Бу оналик энергиясидир. Нима учун айнан мана шу энергия тури ноёб ва танқис бўлиб қолди?\nКўча-кўйда жуда кўп аёлларга кўзимиз тушади: ўзини кўз-кўз қилиш учун пардоз-андозни қиёмига етказган, ҳашаматли кийинган, оддийроқ кийинган, ўзига яраштириб, чиройли кийиниб олган, чарчаган, қийналган, ишчан кайфиятдаги ва ҳоказо… Уларнинг орасида баъзан боласини аравачага солиб, айлантириб юрган ёки велосипеддаги боласи билан айланиб юрган аёллар ҳам учраб туради. Лекин камдан-кам ҳолда ОНАларни учратамиз.\nТикув машинасини сотиб олишимиз бизнинг тикувчи эканлигимизни англатмайди, қўлимизда скальпель бўлиши бизни хирург қилиб қўймайди. Сўнгги моделдаги фотоаппаратга эга эканимиз – бу биз фотографмиз, дегани эмас. Худди шунингдек, фарзанд дунёга келтирганимиз ҳали бизнинг ОНА эканлигимизга далолат қилмайди.\nБу ҳақда ўйлаб кўрганмизми? Ҳисобот қоғозларини тўғри тўлдиришни ўрганиш учун 5 йиллаб ўқишга тайёрмиз, аммо оналик қилиш учун эса, фарзанд туғилишини кутишимиз ажойиб. Автобусни биринчи марта кўриб турган одамнинг уни ҳайдашини кўз олдингизга келтириб кўринг.\nБиз фарзандлик бўлишни хоҳлаймиз, лекин оналик қилишни истамаймиз. Бола туғмаган ёш қизлардай кўрингимиз келади. Фарзанди йўқдай яшагимиз келади. «Наҳотки, сизнинг фарзандингиз бўлса?! Худди ёш қизларга ўхшайсиз» деган ҳайратланарли гапларни эшитишни хоҳлаймиз. Бу бизнинг қулоғимизга мойдай ёқади. Лекин, наҳотки бу бизнинг ютуғимиз ёки мақталадиган ҳолатимиз бўлса?!\nАфсуски, болалар ҳаётимизнинг, қалбимизнинг бир бўлаги эмас, «мақсадларимиз рўйхати»нинг бир қатори бўлиб қолишди… Биз ўзимиздаги, кўнглимиздаги, қувватимиздаги ўзгаришларни аниқ ҳис қилмаган ҳолда яшаяпмиз. Шунинг учун ҳам кексайиш, тўлишиш, кўримсиз уй бекаси бўлиб қолиш бизда қаттиқ хавотир уйғотмоқда.\nБугун бутун дунёда гўзал қоматли, иш фаолияти ҳамда бизнесида омадли ва ҳоказо турли аёллар тинимсиз эътироф этилади, лекин, негадир оналар эмас… Оналар энг кам нафақа оладилар, бекорчи, қўпол қилиб айтганда, бировнинг қарамоғидаги текинхўр саналадилар. Уларни деярли ҳурмат қилмайдилар, улар каби бўлишни ҳеч ким хоҳламайди… Ҳеч ким ОНА бўлишни истамайди. Фарзандли бўлса бўлди. Болали бўлса ва яна аввалгидай гўзал қоматли, фидокор ва фаол ишчи мақомида давом этса… Телеэкранлар, рекламалар, журнал муқовалари ана шундай аёлларни бизга тинимсиз ибрат қилиб кўрсатмоқдалар.\nУлар бизга тақлид қилишимиз учун намуна сифатида тақдим қилинмоқда. Шу тарзда аёллар энергияси турли томонга йўналтирилиб, ноўрин сарфланмоқда, аниқроғи, истеъмол қилинмоқда. Яъни аёл она бўлиб эмас, мол-дунё ва шаҳват учун фойда манбаи бўлиб ҳизмат қиляпти. Чунки аёл она мақомида шундоғам бахтли ва хотиржам яшай олади, ортиқча харажату ҳаракатларга эҳтиёжи бўлмайди.\nИкки ой аввал фарзандли бўлган аёлнинг бугун ишда тақдимот қилаётганини кўриб, унинг фаолиятини юқори баҳолаймиз, олқишлар айтамиз. Боласи 6 ойлик бўлган аёлнинг ишга қайтганини бизга ибрат қилиб кўрсатадилар ва биз ҳам у каби бўлишга бор кучимиз билан ҳаракат қиламиз.\nЛекин, айтинг-чи, сизнинг фарзандингиз борлигига ишонмасликларида қандай яхшилик бор? Одамлар кўзига Онадек кўринмаяпсизми, демак, ростдан ҳам шундай…\nБолани дунёга келтириб, унинг парвариши ва тарбиясига жиддий киришмаган аёлни она дейиш мумкинми?\nФарзандларини деярли кўрмайдиган, уларниниг ҳаётида, қалбида нималар содир бўлаётганини билмайдиган аёлни ҳам «она» дейиш мумкинми?\nФикру хаёли касби, бизнеси ёки ташқи кўриниши билан банд бўлган, лекин фарзандининг на бугуни, на эртаси билан қизиқмайдиган аёлни она деб ҳисобласа бўладими?\nҚоматим бузилмасин деб, гўдак фарзандини кўкрак сутидан мосуво қиладиган, тўлғоқ дардига чидай олмайман деб, фарзандини табиий йўл билан эмас, кесарча усули билан дунёга келтирадиган аёл оналик мақомига муносибми?\nҚанча бўлса ҳам пул сарфлаб, 20 ёшлик қизлардек кўринмоқчи бўлган аёлнинг қизи 20 га кирганида ҳам ўзи ёш қизлардек кўриниши мақталадиган ҳолатми?\nОна бор уйда доимий асаббузарлик, норозилик кайфияти ҳукм суриши мумкинми?\nҚаршисида турган бегона боланинг муаммосига бефарқ қараб тура оладиган аёл «она» деган номга муносибми?\nАтрофидаги бошқа оналарнинг қийинчиликларини ҳис қилмайдиган аёл ҳам онами?\nФарзандини эндигина дунёга келтириб, ўзи тўю томоша, турли тадбирлардан қолмайдиган аёлларнинг «оналиги» ҳақида нима дейиш мумкин?\nДунёга келган гўдак ҳаётининг биринчи ойларидаги парвариш ниҳоятда муҳим-ку. Бундай алоҳида аҳамиятга эга бўлган фурсатларни иш ва кўнгилхушлик билан ўтказиш тўғри бўлмайди. Бу вақтда қалбимиз бутунлай бошқа ўзгаришларга тайёрланган бўлади. Яъни энди оддий аёлнинг қалби эмас, балки ОНА қалбига айланади. Бутун қалби билан севишни ўрганади. Энди аёл Оналик муҳаббати билан яшайди. Фитратимиздаги оналик гармони бизга шундай имконият беради. Бироқ биз бундан фойдаланмаяпмиз.\nБир ёшгина серфарзанд танишим бор. Унинг кўриниши ҳақиқатан ҳам жуда яхши – бошқача чиройли. У 18-20 ёш қиздай кўринмайди. Гап унинг кийиниши ёки кўринишида ҳам эмас. Унинг қаршисида турганингизда бу хаёлингизга ҳам келмайди. У ёнингизга шошиб келар экан, сизни ёқимли, илиқ меҳр қуршаб олгандай бўлади. Айнан сизни! Бу ерда ўзингизни энг муҳим шахсдек ҳис қила бошлайсиз. Жуда қулай, илиқ ва ёқимли… Жисмингиз роҳатланади, тинчланади. У ҳали бирор гап учун оғиз ҳам жуфтлагани йўқ, шунчаки кириб келди, холос.\nАёл ўзидан оналик энергиясини тарқатар экан, эркак унга зарурий бир жисм каби эмас, ҳақиқий аёл сифатида қарай бошлайди. Уни онасини ардоқлагандек қадрлай бошлайди. Эътибор беради, ёрдам беради, меҳр кўрсатади. Буларнинг барчасига аёл оналик қувватини ишга солсагина мушарраф бўлади.\nАвваллари аёллар «онажон» деб аталарди – ўз аёлидан бошқа аёлларга онага қарагандек муносабатда бўлинарди.\nҲозирда аёлларга нафс ва шаҳватларини қондириш воситаси сифатидагина қарайдилар. Қўпол қилиб айтганда, аёлларнинг зийнатланган ва очиқ баданлари орқали ўз шаҳватли назарларини қондирадилар.\nБугун дунёга гўзал ва жозибадор аёллар эмас, бизнес-ледилар, тадбиркор аёллар эмас, ҳаттоки ўқитувчи, шифокор аёллар ҳам эмас, балки ОНАлар етишмаяпти. Дунё ҳақиқий оналар муҳаббатига муҳтождир. Бу муҳтожлик кун сайин ортиб бормоқда. Бу дунё, бир устозим айтганидек, очликдан, ташналикдан холсизланиб қолган – озиқ-овқат етарли, аммо қалб ҳарорати етишмайди. Ана шу нарсага эҳтиёж катта. Қанийди кимдир қалбимизни илитса, кимнингдир ҳузурида ўзимизни бемалол, хотиржам ҳис қила олсак… севимли ва бахтиёр бўла олсак… худди илиққина ёпинчиқ билан ўраб олингандек… бунга фақат ҳақиқий аёл, аниқроғи, ҳақиқий она қодир бўлиши мумкин…\nБизни аёллик фитратимиздан узоқлаштиришди, фақат гўзал жинс вакили сифатидагина эътибор қилишди, биздаги жозибадорликни рағбатлантиришди, оналик туйғуларимизни эса қадрсизлантиришди. Бир томондан бизни аввалгидек эркаклар билан бир қаторга қўймасдан, аёл сифатида қараётганлари ҳам қувонарли, албатта. Лекин энди яна олдинга интилишимиз, чинакам оналик бахти учун курашишимиз керак эмасми? Ахир бу янада мукаммал, янада тинимсиз курашишга арзигулик даража-ку!\nОна… Бу сўз боланинг паспортидаги ёзувгина эмас. Оналик – бу мутахассислик дипломи ҳам, меҳнат дафтарчасидаги ёзув ҳам эмас. Оналик – бу фикрлаш, ҳис қилиш, қувват ва қадриятдир. Уни ёзув билан ёки сўз билан изоҳлаш мушкул. Бу қувват ҳар биримизда мавжуд, лекин кўпчилигимизда анча сусайган. Кўпчилигимиз буни рад этганмиз, чунки ундан келадиган фойда тезда кўзга кўринмайди.\nКўпчилик унинг ҳақиқий моҳиятини англамаяпти, юзаки қараяпти. Кўпчилик оналик деган ном ўрнига ғалати ёрлиқларни илишмоқда. Ҳаттоки фарзандлари бўла туриб ҳам, «она» деган номни ўзига тегишли деб билмаётганлар талайгина.\nОналик энергияси – бу аёл умрининг тўқсон фоизини қамраб олувчи қувватдир. У ўзининг жозибадорлигини турмуш ўртоғи билан ёлғиз қолгандагина намойиш этса кифоя. Бошқа ўринларда ОНА бўлиш фойдалироқ ва хавфсизроқдир. Лекин, афсуски, у қадар нуфузли эмас. Чунки бунинг учун мукофотлашмайди, диплом беришмайди, олқишлашмайди, ҳақ ҳам тўлашмайди… Ҳа! Бутун дунё муҳтож бўлиб турган бу қувватнинг бу дунёда нуфузи йўқ (моддий маънода).\nЎзи аслида оналик қувватини қандай тушунишимиз керак? У қандай бўлади ва уни қандай ҳис қиламиз?\n❖ Сиз оналик қуввати билан қувватланган экансиз, сиз учун боланинг бегонаси бўлмайди. Ҳамма гўдакларга бирдай меҳрибон бўла оласиз. Уларга бирдай мурувватли бўла оласиз.\n❖ Оналик қуввати билан қувватланган экансиз, ким бўлишидан қатъи назар, ҳаммага она сифатида муомала қиласиз. Бошқалар ҳақида шафқатсизлик билан эмас, муҳаббат билан фикр юритасиз. Тушуна оласиз, кечира оласиз, қандай бўлса, шундай қабул қила оласиз. Шунда ҳеч ким сизни хафа қила олмаётганини ҳам сеза бошлайсиз. Чунки ҳозирги кунда ҳамма ҳақиқий онага муҳтож, инсонлар шуни ҳис қилмоқдалар.\n❖ Ҳақиқий Она ҳеч ҳам шошилмайди, ҳовлиқмайди. Ундаги қувват шундай қувватки, унда меъёр ва куч тўғри тақсимланган. Унинг оқими тоғдан отилиб тушаётган шаршара оқими каби эмас, балки катта куч ва қувватга, салобатга эга бўлган кенг ва тўлқинли дарё оқиминики каби қувватдир. Бундай дарё юзасида сиз ортиқча ҳаракатларни кўрмайсиз, у ўзига тегишли бўлган, ўзи ҳақдор бўлган, ўзига муносиб бўлган вазифалари билан банд…\n❖ Она атрофидаги ҳар қандай муҳитга хотиржамлик бағишлай олади – бу унинг ўзига хослиги, унинг улкан вазифаси.\n❖ Оналик энергияси Яратувчи томонидан аёлнинг фитратига жойланган. Шунинг учун аёлни бошқалар ҳақида қайғуришдан мосуво қилиб бўлмайди. Биз, аёллар эса Аллоҳ таоло бизларга ато этган қувватни бошқа бандаларига улашишда воситамиз аслида. Айнан шунинг учун ушбу қувватдан узилганимизда мувозанатлар бузилиб кетади…\n❖ Она ҳар бир ишини муҳаббат билан, чин кўнгилдан бажаради. Ҳаттоки фарзандини жазолаётган она ҳам боланинг дардини ҳис қилиб туриб, хафа бўлишини олдиндан билиб, шу нарса зарурлиги учунгина жазолайди. Буларнинг ҳаммаси меҳри-муҳаббати туфайлидир…\n❖ Оналик қуввати аёлнинг қалби ва жисми ўртасидаги мувозанатни сақлай олади. Ушбу қувват жисм ва қалбга тенг – уйғун ҳолатда боғланган.\nОналикнинг бундай ажойиб томонларини узоқ таърифлаш мумкин. Шундай оналар ҳақида ёзиш ўзим учун ҳам ёқимли, чунки бу каби аёлларни – оналарни эслаб, танам ва қалбим ором олади. Аслида ўзим ҳам ҳали ана шундай «оналик»ка қайта олмаган, шу йўлда ҳаракат қилаётган аёлларданман.\nБиз ана шу қувватга эгамизми ёки йўқми? Бунинг ўртаси бўлиши мумкин эмас, яъни ёки онамиз, ёки она эмасмиз.\nАслида бундай қувватга эга бўлишимиз фарзандимиз бор-йўқлигига ҳам боғлиқ эмас. Ҳаттоки қизалоқлар ҳам кичик ёшлариданоқ (уларни чалғитмагунимизча) ушбу қувватларини намоён қиладилар (уларнинг қўғирчоқ ўйнашига бир эътибор беринг). Кейинчалик эса оналикни ўзи кифоя қилмайди деб, уларни бошқа турли оқимларга оғдириб юборамиз.\nАлбатта, ҳомиладорлигимизда ва чақалоқни дунёга келтирганимизда фитратимиздаги оналик ҳисси табиий равишда бизни оналик қуввати билан таъминлайди. Лекин бу оналик қувватини сарфлашнинг бир йўли, холос. Ҳаммага ҳам тўғри келавермайдиган йўли. Кўпгина фарзандсиз аёлларга фарзанди дунёга келиб, она бўлгачгина бу имконият, яъни оналик қувватини сарфлаш имконияти берилади. Чунки ҳақиқий она фарзандсиз қолмайди. Агар сизда оналик қуввати ишлаб турса, албатта фарзандли бўласиз (иншааллоҳ). Худди очилган гулга асаларилар учиб келгани сингари, атрофингиз, бағрингиз болаларга тўлиб кетади. Яратган томонидан сизга берилган бу болалар сизнинг ўз фарзандингизми ёки йўқми, сизга аҳамияти бўлмайди.\nМен ҳали очилмаган бўлсам, ҳаттоки ғунча ҳам бўлмасам, лекин шунчаки асалариларим бўлишини истасам-чи? Турли йўллар билан асалариларни ўзимга жалб қилсам, уларга эриша оламанми? Ҳа, балки қанчадир вақт менинг атрофимда ўзимнинг асалариларим бўлар, лекин мен гул бўлиб қолмаслигим мумкин. У ҳолда ўз-ўзидан асаларилар мени тарк этишади.\nОналик – катта қувват, улкан куч. Ҳозирда дунё муҳтож бўлиб турган қувват… Ота-оналаридан хафа бўлаётган, қалби ўксик фарзандлар соғинган қувват…\nБолаликдаги руҳий жароҳатларнинг сабаби болаларнинг ёнида ҳақиқий ОНАси бўлмаганидир. Оналарга она бўлиш ўргатилмаган эди, улар оналикдан узоқлаштирилган эдилар, узоқлашган эдилар. Фарзандлар эса ҳали-ҳануз оналарни излайдилар. Оналик қувватини ўз қалбимиздан топиб, ўша болаликдаги жароҳатларни даволаш, нафақат ўзимизни, балки атрофимиздагиларни ҳам даволаш ўрнига уни бошқа жойлардан излаймиз.\nОна бўлиш оддий иш эмас. Оналик фарзандли бўла олиш ва фарзандли бўлишдан мураккаброқ ҳолат. Оналик – тинимсиз ўзгаришлар, турли оғриқли ва енгиб бўлмас тўсиқларни ошиб ўтиш жараёни. Шу билан бирга, оналик улкан қувват, буюк куч, улкан манбадир.\nВа сўзларимни шундай якунламоқчиман: она бўлиш, оналик қувватига эга бўлиб, уни тўғри сарфлаш нафақат муҳим, балки ҳозирги вақтда энг кўп эҳтиёж сезилаётган нарсадир. Бутун дунё учун! Фарзандларимиз учун! Ва ўзимиз учун!


Депутат Расул Кушербоев: Ҳокимларни сайлаш масаласи амалга ошиши керак — Sof.uz\n10.05.2019 08:14 Ўзбекистон\nСайтимиз меҳмони таниқли депутат, ижтимоий тармоқлар ва қатор сайтларда ўзининг очиқ-ошкора мулоҳазалари билан танилган фаол арбоб Расул Кушербоев. У 1987 йилда Тошкент вилояти, Янгийўл туманида туғилган. Ўзбекистон давлат жаҳон тиллари университетини тамомлаган. Мутахассислиги – халқаро журналистика. “Янгийўл” газетаси муҳаррири бўлиб ишлаган. Ўзбекистон Либерал-демократик партияси аъзоси. Ўзбекистон Республикаси Олий Мажлиси Қонунчилик палатаси депутати\nҲурматли депутат, сайтимизда интервью беришга рози бўлганингиз учун ташаккур.\nҲар қандай инсон ёшлигида қандайдир касб эгаси бўлишни режалаштиради. Сизнинг ёшлигингиз халқ турмушида депутатларнинг ўрни у қадар юксак бўлмаган даврда кечган. Нима учун депутатлик йўлини танлагансиз?\n- Депутатлик касб эмас, уни танланадиган йўл ҳам деб бўлмайди. Масалан, мен болалигимдан учувчи бўлишни орзу қилганман. Бироқ вақт ўтган сайин бу орзу ўрнини бошқа истаклар эгаллай бошлади. Ўспиринлик вақтида тушундимки, инсон қайси касбни эгаллашдан қатъий назар ўша касбнинг ҳақиқий эгаси бўлиши керак экан.\nДепутатликка келсак, бу вақт ўтиши билан пайдо бўлган ҳохиш ва вазият тақозоси натижаси деб ўйлайман. Депутатликка интилмаганман, бироқ бу ҳақда таклиф тушганида ниҳоят кўп вақтдан буён ўйлаб юрган ғоя ва таклифларимни амалга ошириш имконияти бўлиши мумкин, деган истак пайдо бўлган. Энди эса депутатлик аслида чекимга тушган иш эканлигини англаяпман. Бундан хурсанд ҳам хафа ҳам бўлмайман, умрим давомида босиб ўтишим, бажаришим керак бўлган вазифа бу.\nПарламент қонун чиқарувчи ҳокимият ҳисобланади. Нима учун депутатлар ўз нутқида Президентдан жуда кўп иқтибос келтиради? Ёки давлатимизда Президентнинг бошқа ҳокимиятларни мувозанатловчи алоҳида юридик мақоми мавжудми?\n- Нима учун иқтибос келтиришларини билмайман. Бу, менимча, депутатлардан ташқари кўпчилик қиладиган иш бўлса керак. Бу ё хислат ё касаллик. Фикрни давлат раҳбари сўзларидан бошлаш кейинчалик бўладиган муносабатларнинг хавфсизлигини таъминлаш ва салбий оқибатлардан асраш учун суғурта сифатида кўрилса керак.\nҒарбдаги ривожланган давлатларда депутатлар коммунал масалаларга аралашуви, бирор-бир фермерга трактор олиб берилишига, муайян ҳудуднинг газ таъминотини яхшилашга ёрдамлашиши кузатилмайди. Бизда эса бундай ҳолатлар кўп кузатилади? Бунга сабаб нима?\n- Бизда маҳаллий Кенгаш яъни вилоят, туман ёки шаҳар даражасидаги жамоатчилик асосида фаолият юритувчи депутатлар ҳамда Олий Мажлис Қонунчилик палатасида доимий иш режимида ойлик иш ҳақи эвазига ишлайдиган депутатлар бор. Фаолиятдаги асосий фарқ ҳам мана шунда. Маҳаллий Кенгаш депутатлари ўз жойларида доимий бўлганликлари боис маҳаллий даражадаги масалалар: коммунал, ижтимоий инфратузилма ва бошқа шу каби муаммолар билан шуғулланишга кўпроқ имконият ва вақти бор. Шунингдек, маҳаллий даражадаги бундай муаммолар маҳаллий Кенгаш депутатларининг турли дастурларни тасдиқлаши. Шу ишлар доирасида сиз юқорида айтган масалалар билан ҳам шуғулланишлари мумкин.\nБироқ сўнгги вақтларда Олий Мажлис депутатлари ҳам қонун ижодкорлиги фаолияти билан биргаликда ҳар ойнинг сўнгги ҳафтасида ўз сайлов округларида бўлиб, маҳаллий даражадаги масалаларни ҳал этишга кўмаклашишмоқда. Бунда республика даражасидаги муаммолар алоҳида ўрин тутади. Бу аввало одамларнинг, сайловчиларнинг талаби, буни айни вақтдаги шароитимизда нормал қабул қилиш керак.\nИлгари парламентда баҳс деганда зиёлилар истеҳзоли қарарди. Бугун-чи? Парламентдаги эҳтиёткорона баҳслар қанчалик ҳаққоний?\n- Яхшиси парламент мажлисларига келиб ўз кўзингиз билан кўрганингиз маъқул. Ҳозир мен нима дейишимдан қатъи назар бу холис жавоб сифатида қабул қилинмаслиги мумкин.\nШавкат Мирзиёев 2016 йилнинг 8 декабрида «Келгусида биз маҳаллий ҳокимларни бевосита халқ томонидан сайлаш масаласи ҳақида ҳам ўйлаб, муҳокама қилиб кўришимиз керак» деганди. Ҳозир ушбу масалани парламент депутатлари муҳокама қилмоқдами? Амалга ошиши эҳтимоли мавжудми?\n- Албатта, амалга ошиши керак. Бироқ, ҳозирча, бундай қонун лойиҳасини муҳокама қилаётганимиз йўқ. Ўйлашимча яқин вақт ичида қонун лойиҳаси тайёр бўлиб, муҳокамага киритилади.\nЯнги президент даврида хавфсизлик хизматини парламент назорат қилиши механизмлари қонунларда белгиланди. Давлат хавфсизлик хизмати парламентга ҳисоб беряптими?\n- “Ўзбекистон Республикаси давлат хавфсизлик хизмати тўғрисида”ги Қонунда Президентнинг Давлат хавфсизлик хизмати раисини тайинлаш ва лавозимидан озод этиш тўғрисидаги фармонлари Сенат томонидан тасдиқланиши белгиланган.\nШунингдек, ушбу қонунда Давлат хавфсизлик хизмати Сенатнинг Мудофаа ва хавфсизлик масалалари қўмитасини ўз фаолиятининг асосий йўналишлари юзасидан мунтазам равишда хабардор қилиши белгиланган.\nШундан келиб чиқиб, мазкур масалада Сенат ва унинг тегишли қўмитаси қандай фойдаланаётганидан мен Қонунчилик палатасидаги депутат сифатида хабардор эмасман.\nЯна ўша “снос” масаласида саволга тутамиз. Сиз телеграмм каналингизда аҳолининг уйлари бузилиши ҳақида хабар берган “Озодлик” радиоси, Стив Свердлоу кабиларга “Ўз муаммомизни ўзимиз ҳал этамиз” қабилида жавоб бердингиз. Уйи бузилишидан норози фуқаро даставвал тегишли маҳаллий ташкилотларга, судга, депутатларга, маҳаллий ОАВга, борингки, президентга мурожаат қилганда ҳам муаммо ҳал этилмагач, қай усулда ҳал этиши мумкин, деб ўйлайсиз?\n- Агар бошқа масъул идоралар чора кўрмаган бўлса, фақат ва фақат суд тартибида ҳал этиш керак. Чунки қонунчиликда бу ҳолатда суддан бўлак ҳал этиш йўли кўрсатилмаган. Агар биз қонунлар асосида яшайдиган ва шундай яшашга интилаётган мамлакат фуқаролари эканмиз, бундай муаммони ҳал этиш йўли шу. Нима бўлишидан қатъи назар суд ҳаммадан мустақил бўлиши ва адолатли қарор қабул қилиши керак доим. Суд парламент, ҳукумат, Президент хоҳишига эмас, қонунларга суяниб иш кўриши керак. Бу қонунлар билан тўла кафолатланган. Энди бундан улар қандай фойдаланаяпти, бунга одамлар ўзи баҳо бериб, муносабатини айтади, айтмоқда ҳам. Мен қонуний йўлини билдираяпман холос.\nИжтимоий тармоқдаги чиқишларингиздан бирида дунёга машҳур адиб Чингиз Айтматовни билиш лозимлиги ҳақида айтгандингиз. Айтматовнинг қайси асарларини ўқигансиз?\n- Деярли барча асарларини ўқиганман. Қайтақайта ўқийдиганим эса “Биринчи муаллим”, “Оқ кема”, “Жамила”, “Алвидо Гулсари”, “Асрга татигулик кун”, “Қулаётган тоғлар” асарлари ва “Чўққида қолган овчининг оҳи зори” сухбат китоби. Бу китобларда ҳаётнинг кўп қирралари чуқур мазмун билан очиб берилган ва бунда инсон ёруғ оламда бир зарра бўлса ҳам аввало инсон эканлигини билдириб турадиган жиҳатлар кўп. Баъзан асарлардаги қаҳрамонларда ўзимни кўргандек бўламан.\nЎтмиш, бугун ва келажакни чуқур фалсафа билан уйғунлаштиришда муваффақият қозонган адиб Чингиз Айтамов билан кўришиш насиб қилмагани ҳаётдаги катта армонларимдан бири бўлса керак.\nЎқитувчи Ж. Эргашев саволи: Истеъмол саватига оид қонун қабул қилиниши ҳақида анча гаплар бўлди. Бу борада бир ижобий ҳал бўладиган амалий қадамлар қўйиляптими?\n- Очиғи, шундай қонун лойиҳаси ишлаб чиқиш бўйича ҳаракатлар бошланган. Бироқ қайси босқичда эканлигини билмайман. Маълумот учун қонунчилик ташаббуси субъектлари бизда кўп. Менимча, бу лойиҳа ҳукумат томонидан тайёрланиб Қонунчилик палатасига киритилса керак.\nФарғонадан ЎзЛиДеП аъзоси Мақсуд Солижонов саволи: - Депутатлар давлатдан иш ҳақи олади, бошқа жойда ишлаши ёки бизнес билан шуғулланиши мумкин эмас. Аммо, очиғини айтганда, бу ойлик етарли эмас. Саволим шуки, депутат ўзи ва оиласини яхшироқ таъминлаши учун қандай имкониятлар мавжуд?\n- Олий Мажлис депутати доимий равишда иш ҳақи эвазига ишлайди. Шу боис, уларнинг илмий ва педагогик фаолиятдан ташқари бошқа даромад келтирадиган ишлар билан шуғулланиши мумкин эмас. Маҳаллий Кенгаш депутатлари эса жамоатчилик асосида. Яъни уларнинг асосий иши бизнес, ўқитувчилик, шифокорлик, қурувчилик ва ҳоказо бўлиши мумкин. Шундан келиб чиқиб даромади ҳам. Оилани таъминлаш масаласини ҳам шундан келиб чиқиб ҳал этиш мумкин. Олий Мажлис депутати бўлсангиз, маълум белгиланган миқдорда маош оласиз, маҳаллий Кенгаш депутати бўлсангиз, у ёғи асосий ишингиз қаерда эканлигига боғлиқ. Ушбу фарқдан келиб чиқиб бемалол хулоса қилиш мумкин.\nЖавоблар учун раҳмат, жаноб Кушербоев. Фаолиятингизга Sof.uz сайти жамоаси ривож тилайди.\nсиёсат суҳбат парламент депутат Интервью